Спикер ўринбосари янги қонун лойиҳасига нисбатан хавотирларга муносабат билдирди\nЎзбекистонда ҳокимият вакилининг талабига бўйсунмасликка даъват қилиш ва яна бир нечта ҳаракатлар учун жиноий жавобгарлик белгиланяпти. Бу эса жамоатчилик хавотирига сабаб бўлмоқда. Қонунчилик палатаси спикери ўринбосари Одилжон Тожиев бу хавотирлар «кўриб чиқилиши»ни айтди.\nОлий Мажлис Қонунчилик палатаси спикери ўринбосари Одилжон Тожиев 24 февраль куни Kun.uz'да эълон қилинган мақолага муносабат билдирди.\nМақолада «Миллий тикланиш» ва «Адолат» партияси депутатлари таклиф қилаётган янги қонун лойиҳаси журналист ва блогерларда хавотир уйғотаётгани ёритилган эди.\nСпикернинг ахборот сиёсати бўйича ўринбосари Kun.uz мухбирига тақдим этган муносабатда айтилишича, депутатлар шундай қонун қабул қилишга зарурат бор, деган фикрда. Яъни қонун лойиҳаси биринчи ўқишда концептуал жиҳатдан қабул қилиниб, лойиҳа устидаги муҳокамалар энди бошланган.\n«Маълумот ўрнида, мазкур қонун лойиҳаси таклиф ва мулоҳазалар билдириш учун 19 февраль куни расмий сайтимизга юкланган.\nҚонун лойиҳасида ёлғонга қарши курашиш, сўз эркинлигини ҳурмат қилиш, турли санкцияланмаган даъватларнинг олдини олиш ва жамоатчиликка тарқатилаётган ахборотга нисбатан масъулиятли бўлишга чорлов бор, холос. Ният шу экани очиқ-ойдин ҳақиқатдир.\nЖурналист ва блогерларнинг қонун лойиҳасига, – фикрнинг мазмуни ва хулосалар турфалигидан қатъи назар, – жўшқинлик билан муносабат билдиргани, муҳокамалар бўлаётгани яхши. Қонунчилик палатаси, ҳусусан, қонун ташаббускорлари бу таклиф ва мулоҳазаларни, албатта, атрофлича кўриб чиқади, кейинги ўқишларда барча жиҳатлар муҳокама қилинади.\nҚўшимча қилиб айтаманки, яқин орада парламентнинг оммавий ахборот воситалари ва блогерлар билан алоқаларини янада мустаҳкамлаш масаласида давра суҳбати ташкил этамиз», – дейди Одилжон Тожиев.\nМаълумот учун, ўтган йили Халқаро рейтинг ва индекслар билан ишлаш бўйича республика кенгаши ташкил қилинган эди. Унга кўра, Республика кенгаши парламент назорати остида бўлади. Сенат раиси Кенгашга раҳбарлик қилади.\nБу кенгашнинг вазифаларидан бири – норматив-ҳуқуқий ҳужжатлар ва уларнинг лойиҳаларини Ўзбекистоннинг халқаро рейтинг ва индекслардаги ўрнига таъсири нуқтайи назаридан баҳолаб бориш.\nТаклиф қилинаётган қонун лойиҳаси мамлакатнинг халқаро рейтинглардаги ўрнига бевосита таъсир кўрсатиши мумкинлиги инобатга олинса, Халқаро рейтинг ва индекслар билан ишлаш бўйича республика кенгаши ҳам лойиҳага баҳо бериши мақсадга мувофиқ.\nХавотир уйғотаётган қонун лойиҳаси: нималар таклиф этиляпти?\n«Бу эркинликни чеклаш» – Ёшлар парламентида «Миллий тикланиш» ва «Адолат» партиялари ишлаган қонун лойиҳаси танқидга учради\n«Матбуот қонунлар билангина мувофиқлаштирилиши керак» — Алламжонов АОКАни ислоҳ қилиш ҳақида\n«Шоввозсой» атрофидаги шов-шув ва бошқа мавзулар: Комил Алламжонов билан суҳбат


Гол уришни “Чичарито”дан ўрганинг ёхуд Мексика термаси тарихидаги энг яхши 5 тўпурар\n26 март, 2017, 01:39\nКеча Мексика термаси ЖЧ-2018 саралаши доирасида ўз майдонида Коста-Рикани қабул қилди ва 2:0 ҳисобида ғалаба қозонди. Эътиборлиси, бугунги кунда “Байер”да тўп сураётган Хавьер Эрнандес ушу баҳсда тўп кириган холда, “ацтеклар” тарихидаги энг яхши тўпурар Харед Борхеттига тенглашиб олди. Биз эса шу муносабати билан Мексика термаси тарихидаги энг яхши тўпурарлар кимлар эканлигини билишга ҳаракат қилдик.\n>>Ўзбекистон – Қатар учрашувига оид фактлар ва статистикалар\n>>Футбол тарихида энг кўп ўйин ўтказган 18 футболчи\n>>Подольскини эслаб… Германия термаси тарихидаги энг яхши 5 тўпурар\n5. Карлос Эрмосильо – 35 та гол\n1984-1997 йилларда терма жамоада тўп сурган Эрмосильо бу вақт давомида бош жамоа сафида 90 та беллашувда майдонга чиқиб, рақиблар дарвозасини 35 марта ишғол этишнинг уддасидан чиқади.\n>> Ўз анъанасига содиқ мураббий\n4-5. Луис Эрнандес – 35\nЛуис Эрнандес эса 1995-2002 йилларда терма жамоадан чақирув олар эди. Хусусан, Луис мамлакат бош жамоаси сафида Конфедерациялар кубоги хамда КОНКАКАФ “Олтин кубоги”ни қўлга киритади. Ушбу ютуқларга эса ўзининг голлари билан хисса қўшган Эрнандес терма жамоа тўпурарлари орасида 4-ўринда(ўйинлар ва голлар нисбатига кўра, муаллиф) қайд этилиб келинади.\n>> Терма жамоада энг кўп гол киритган 10 футболчи\n3. Куаутемок Бланко – 39\nЧичаритодан олдинги авлод тўпурари Бланко эди. “Ацтеклар” сафида 120 та баҳсда майдонга тушган антиқа исм эгаси рақиблар дарвозасини 39 бор ишғол этишга муваффақ бўлган. Бланко терма сагфида икки бор қитъада тенгсиз бўлган бўлса, бир бор Конфедерациялар кубогида зафар муваффақият қозонган.\n>> МЛСда ўйнаган жаҳон чемпионлари\n1-2. Харед Борхетти – 46\nОлдинги рекорд эгаси 1997-2008 йилларда терма сафида тўп суриб келган. Бу вақт давомида 89 беллашувда майдонга тушган Борхетти рақиблар дарвозасини 46 бор нишонга олган. Дарвоқе, 2003 йилги “Олтин кубок” соҳиби “Сантос Лагуна” клуби тарихидаги энг яхши тўпурар ҳам экан.\n>>“Реал” Роналдусиз нечта соврин ютиши мумкин эди?\n1-2. Хавьер Эрнандес(Чичарито) – 46\nКўпчилигимиз Чичарито дейишга одатланган ва “МЮ”даги фаолияти билан таниш бўлган Эрнандес бугунги Мексиканинг етакчи футболчисидир. 2009 йилдан буён мамлакат бош жамоаси либосида тўп суриб келаётган Эрнандес рақиблар дарвозасини 46 марта нишонга олишга улгурди. Эслатиб ўтаман, унинг ёши эндигина 28 да. Қолганини эса вақт кўрсатади.\nСўнгги дақиқалар талвасаси


4 ноябрь куни Ўзбекистонда кутилаётган об-ҳаво маълумоти - Zamin.uz\nГидрометеорология хизмати маркази эртага, 4 ноябрь куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 4-6 даража илиқ, кундузи 18-20 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 15-20 даража илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 17-22 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2-7 даража, кундузи 17-22 даража илиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 0-5 даража, кундузи 17-22 даража илиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2-7 даража, кундузи 10-15 даража илиқ бўлади. «Замин» янгиликларини «Вконтакти»да кузатиб боринг


Саида Мирзиёева: «2013 йил оиламиз учун...\n19.04.2021 04:36 0 9678\nЎша кунлари қалбимда бир Чақириқни ҳис қилдим. Буни сўз билан тушунтириш қийин. Олдинлари бундай кучли туйғуни сезмаган эканман. Каъбани тавоф қилиш, Ҳаж ибодатини адо этиш истаги бутун борлиғимни қамраб олди.\nБалки кимдир: «Сиз учун бу муаммо эмас-ку?!» – дейиши мумкин ҳозир. Аммо унда вазият бошқача эди.\nТашкилий муаммолар етарлича, яна ўша йили бедаво касаллик – Эбола вируси тарқалгани ҳам ортиқча бўлди. Лекин менинг кўзимга у пайтда ҳеч қандай тўсиқлар кўринмади.\nИбодатни қаттиқ ушлайдиган бувижоним бошчилигида аммажоним, холам, синглим ва мен – жами 5 аёлмиз.\nЭртасига автобусда Маккага йўл олдик. Йўл бўйи талбия айтиб кетдик. Шу нарса хотирамда муҳрланиб қолди.\nМаккага йўлимиз анча машаққатлар билан кечди. Сафар бошиданоқ кимсасиз жойда автобус бузилиб қолди. Ҳайдовчи арабчада алланималарни тушунтирдию бизни яқин орадаги бекатга тушуриб кетди. Чўлнинг қоқ ўртаси. Телефонда алоқага чиқиб бўлмайди. Нима қилишни билмай, бекатда ўтирибмиз, чангга ботиб. Орқамиздан сўраб келадиган одам йўқ. Бир соатдан кейин қандайдир автобус кўринди. Ойналари синиқ. Ичи тўла араб эркаклари. Улар ҳам Маккага кетишаётган экан. Бир амаллаб автобусга чиқиб, жойлашиб олдик. Лекин бу билан саргузаштимиз тугагани йўқ. 2 соатлик йўлдан кейин бу ҳайдовчи ҳам бизни қандайдир блок-постда ташлаб кетди.\n4 марта машина алмаштириб, 3 соатлик йўлни 8 соатда босиб ўтдик. Эҳромларимиз кўринишдан уч кун саҳрода пиёда юрган сайёҳларнинг либосига ўхшаб қолганди.\nНиҳоят манзилга етдик, орзуимиздаги маскан – Масжидул-Ҳаромга, муқаддас Каъбага келдик.\nБу ҳисни туйиш барчага насиб этсин. У муқаддас заминга ҳар бир диндошимизнинг оёғи етсин. Яна бир бор Рамазон рўзасини гўзал тарзда ўтказишни тилайман. Ибодатларингиз қабул бўлсин, азизлар.\nҲаж Рамазон Саида Мирзиёева\nЖамият 31/05, 22:02\nМусулмонлар идораси: «Ҳаж» ва «Умра» масаласида якуний қарор қабул қилинмаган\nЖамият 10/05, 03:05


Шуҳрат ЯКУБОВ: Ижтимоий адолат ва қонунийлик пойдевори\n04.12.2018 Чоп этиш учун\nДавлат фаолиятидаги энг асосий мақсад – инсон ва жамият фаровонлигини таъминлаш саналади. Юртимизда амалга оширилаётган барча саъй-ҳаракатлар, кенг кўламли ислоҳотлар, аввало, халқимизнинг фаровон ҳаёт кечиришига йўналтирилгани билан аҳмиятлидир.\n«Халқ давлат идораларига эмас, давлат идоралари халқ учун хизмат қилиши керак» – дея илгари сурилган халқона ғоялар замирида ҳам айнан Асосий қонунимизда белгиланган давлатнинг инсон фаровонлигини кўзлаб фаолият олиб боришига оид принципиал қоидалар мужассам.\nБутун давлат органларининг мансабдор шахслари, улар қаторида биз депутатларнинг ҳам ҳудудларга чиқиб, халқ орасига кирганимиз, қисқа муддатда кўплаб муаммоларнинг ҳал этилгани ҳам юқоридаги конституциявий норманинг амалий ижросидир.\nМасалан, биргина депутатлик корпуси томонидан 2017-2018 йилларда республикамизнинг 160 та туманларида ўрганишлар ўтказилиб, хонадонларга кириб, халқ билан бевосита мулоқот қилинди, аҳолини ташвишга солаётган масалаларни ўз жойида ҳал этилишига катта эътибор қаратилди. Ўрганишлар жараёнида жами 74 441 та хонадонга ташриф буюрилди, 752 мингдан зиёд фуқаролар, шу жумладан 16 512 та тадбиркорлик субъекти вакиллари билан бевосита учрашув ва мулоқотлар ўтказилди. Қисқача ижобий натижаларга эътибор қаратсак, 1000 дан ортиқ фуқаролар ишга жойлаштирилди, тадбиркорликни амалга ошириш учун 100 млрд. сўмдан зиёд банк кредити ажратилиши таъминланди, 500 дан ортиқ шахсларга даъволаниш учун ордерлар олишга, ногиронлик араваси билан таъминлашга ва бошқа тиббий хизматлар кўрсатилишига кўмаклашилди.\nКонституциядаги ваколатлардан самарали фойдаланиш, қолеверса жойларда халқ дардини эшитиш парламентнинг қонун ижодкорлиги фаолиятига ҳам янгича мазмун олиб кирди. Олий Мажлис Қонунчилик палатаси томонидан авваллари бир йилда ўртача 50-60 та қонунлар қабул қилинган бўлса, охирги икки йилда 150 дан ортиқ қонун лойиҳалари кўриб чиқилди. Улар орасида депутатлар ташаббуси билан киритилган лойиҳалар сони 30 дан зиёдни ташкил этади.\n2018 йилда Ҳаракатлар стратегиясининг амалий ижроси доирасида «Жамоатчилик назорати тўғрисида»ги, «Хусусий бандлик агентликлари тўғрисида»ги, «Экстремизмга қарши курашиш тўғрисида»ги, «Ўсимликлар каратини тўғрисида»ги янги қонунлар қабул қилинди.\nПарламентимиз фаолиятида яна бир янги механизм, «ҳукумат соати» институти жорий этилиб, ижро ҳокимияти вакилларининг ҳисоботларини эшитиш амалиёти жорий этилди. 2018 йилда 10 га яқин вазирлик ва давлат қўмиталари раҳбарлари келиб ҳисоботлар тақдим этдилар. Уларга жойларда аҳолини ташвишга солаётган масалалар юзасидан аниқ вазифалар қўйилиб, муаммолар бартараф этилишига эришилмоқда.\nКонституциянинг 14-моддасида барча амалий ишлар «ижтимоий адолат ва қонунийлик принциплари асосида амалга оширилади» дея мустаҳкамланган. Умуман, ижтимоий адолатга интилиш каби устувор ғоя Конституциямизнинг муқаддимасидаёқ белгиланган. Бу асосий қонуннинг барча нормалари адолат тамойиллари асосида шаклланганини кўрсатади.\nДавлат бюджетининг 60 % га яқини ижтимоий соҳага йўналтирилаётганлигининг ўзиёқ, Ўзбекистонда ижтимоий адолатни таъминлаш борасидаги амалий ишларнинг исботидир.\nБиз фуқароларнинг ҳуқуқ ва эркинликлари таъминланган ҳуқуқий давлат барпо этар эканмиз, бунинг учун аввало, жамиятда қонун устуворлигини таъминлашимиз лозим. Бу борада Президентимиз ташаббуси асосида «Коррупцияга қарши курашиш тўғрисида»ги алоҳида қонуннинг қабул қилиниши катта амалий аҳамиятга эга бўлди.\nЎтган икки йилда коррупцияга қарши кураш нафақат оддий шиорлигича қолди, балки фаол амалий ҳаракатга айланди. Қонуний асоснинг яратилиши, ҳуқуқни муҳофаза қилувчи органларнинг саъй-ҳаракати, таъсирчан жамоатчилик назорати ўрнатилиши, тарғибот ишларининг кучайтирилиши мазкур салбий иллатнинг камайтиришга хизмат қилмоқда.\nУмуман, Конституциямиз юртимизда ҳуқуқий демократик давлат, кучли фуқаролик жамиятини қуриш, халқимиз учун тинч, обод ва фаровон ҳаёт барпо этишда мустаҳкам пойдевор бўлиб хизмат қилмоқда. Уни ҳаётга татбиқ этиш борасида мамлакатимизда амалга оширилаётган ислоҳотлар, инсон манфаатларига йўғрилган ташаббуслар барчамизни юртимиз тараққиёти учун хизмат қилишда янада фаол бўлишга ундайди.\nҚонунчилик палатаси депутати\nКўришлар сони: 2442\nМолиявий режалаштиришдаги бюрократизм Давлат дастурини бажаришда тўсиқ бўлмоқда\n– Давлат дастурининг амалиётга татбиқ этилишидаги молиявий муаммоларнинг ечимида бюрократизмнинг мавжудлигини...\nҚуйи палата қўмиталарида Давлат бюджети ижроси муҳокама этилди\n2019 йилнинг 1-чорагида Давлат бюджети даромадлари 23 065,9 млрд. сўмни ташкил қилди ва ўтган ...\nБюджет маблағлари сарфида хато ва ноқонуний ўзлаштириш ҳолатларига барҳам берилмоғи лозим\nДепутатлар томонидан соғлиқни сақлаш соҳасига Давлат бюджетидан ажратилган 9 408,4 млрд. сўм мабла...


100 миллионлик сув ёҳуд Перезанинг ҳикояси - Ўзбекистон Республикаси Монополияга қарши курашиш қўмитаси\n100 миллионлик сув ёҳуд Перезанинг ҳикояси\n100 миллионлик сув ёҳуд Перезанинг…\nМонополияга қарши курашиш қўмитаси келган ҳар бир мурожаатга маъсулият билан ёндошиб, қонун доирасида уни ижобий ҳал этишга интилади.\nМисол учун, Қорақалпоғистон Республикаси Монополияга қарши курашиш қўмитасига келган навбатдаги мурожаатни келтириш мумкин. Унда Хўжайли туманида жойлашган «Sarbinaz medservis» оилавий корхонаси ҳамда “Қорақалпоқ сув таъминот” МЧЖ Хўжайли тумани филиали орасидаги 100 млн сўмдан ортиқ муаммоли вазият юзага келгани ҳақида ёзилган.\nПериза Машарипова – Хўжайли тумани «Sarbinaz medservis» оилавий корхонаси бошлиғи\nБизнинг корхонамиз аҳолига амбулатор медицина хизматини кўрсатиш билан шуғулланади. Корхонамиз амбулатор тартибда консерватив гинекология, диагностика ва физиотерапия каби хизматларни амалга оширади. Жорий йилнинг 27 январ санасида сув таъминоти ходимлари корхонамизга сув бўйича текширувга келишди ва шартномасиз ҳамда низомсиз сувдан фойдаланиб ўтирилган деб баённома тузиб кетишди. Мен зудлик билан сув тармоқлари ташкилотига бориб, барча мавжуд шартномани тақдим этдим. Лекин, улар ҳужжатларни нотўғри, регистрация қилинмаган деб ҳар-хил баҳоналар қилишни бошлашди.\nХуллас, тақдим этилган ҳужжатларга қарамай, сув таъминотига маъсул ташкилот корхонани сув таъминотидан узиб, ҳисоблагични пломбалаб кетди.\nМазкур ҳолат юзасидан истеъмолчи бир нечта мутасадди идораларга, жумладан, Ҳужайли тумани ҳокимиятига ўз мурожатини қолдиради, лекин, у ердан натижа чиқмайди.\nМен Ҳўжайли туман ҳокими қабулига ўз муаммоим билан кирдим. Ҳоким, сув таъминоти корхонаси раҳбари билан бизни қўллаб-қувватлаш кераклигини, бизларга ёрдам бериш кераклигини тушунтиришига қарамай, таъминот раҳбари бизга ҳеч қандай ёрдам бермади. Бу ҳам етмагандек турли формулаларни важ қилиб, бизга нисбатан 100 млн сўмдан ортиқ жарима чиқариб, уни ундириш мақсадида судга даво аризасини киритди.\nТадбиркор шунда ҳам вазиятни ҳал этиш мақсадида сув таъминотига бориб, 100 млн сўм жарима қаердан келиб чиққанини тушунтиришларини сўрайди. Аммо, улар яна эски баҳоналарни қилиб, тадбиркорни қийин аҳволга солиб қўйишади. Шундан сўнг, «Sarbinaz medservis» оилавий корхонаси раҳбари Қорақалпоғистон Республикаси Монополияга қарши курашиш қўмитасига ёрдам сўраб мурожаат этди.\nСўнгра мен Монополияга қарши курашиш қўмитасига мурожаат этдим, улар тегишли ўрганишлар ўтказишди, кейин сув таъминотига керакли ҳужжатларни сўраб мурожаатномалар киритишди. Бу орада суд жараёнларида қатнашдим. Сув таъминотининг адвокати мен тақдим этган шартномани ноқонуний эканлигини, ҳужжатдаги печат ва штамплар асл бўлсада, базага киритилмаган дея судда кўрсатма берди.\nБиринчи инстанция суди ушбу ҳолатни ўрганиб, “Қорақалпоқ сув таъминот” МЧЖ Хўжайли тумани филиалининг даво аризасини қисман қондиришга қарор чиқариб жаримани 33 млн сўмга туширади, лекин, тадбиркор ушбу қарордан норизо бўлиб, апеллация берди.\nТадбиркорнинг апеллация ариза Қорақалпоғистон Республикаси Судининг Иқтисодий ишлар буйича апелляция судлов коллегияси инстанцияси томнидан кўриб чиқилди. Унда монополияга қарши курашиш қўмитаси вакиллари ҳам учинчи томон сифатида иштирок этиб, вазият юзасидан аниқлаган ва тўплаган барча маълумотларини судга тақдим этди.\nАпеллация суди тақдим этилган ҳужжатлар ва тўпланган маълумотларни тўлиғича ўрганиб, тадбиркорнинг бузилган ҳуқуқларини тўлиқ тиклаб, “Қорақалпоқ сув таъминот” МЧЖ Хўжайли тумани филиали томонидан чиқарилган 100 044 842 сўм асоссиз қарзни бекор қилди.\nҲурматли тадбиркорлар, агар сиз ҳам шу каби муаммога дуч келган бўлсангиз Монополияга қарши курашиш қўмитасига мурожаат этишингиз мумкинлигини эслатиб ўтамиз.\nДавлат хизматини ривожлантириш агентлиги вакиллари Монополияга қарши курашиш қўмитаси ходимлари билан учрашди.\nОилавий тадбиркорлардан олинган асоссиз қарз 1,5 миллиард сўмни ташкил этди\nЎзбекистон Республикаси Монополияга қарши курашиш қўмитасига жорий йилнинг биринчи ярим йиллигида жами 25 минг 711та мурожаат келиб тушди.\nБЕНЗИН НАРХЛАРИНИ ОШИШИГА ДОИР\n“Рақобат тўғрисида”ги Қонун талабларига мувофиқ расмийлаштирилиши юзасидан олиб борилган ўрганишлар\nТовар ёки молия бозорида устун мавқени эгаллаб турган хўжалик юритувчи субъектларнинг давлат реестри янгиланди\n«MASTER BANNI/BОNNI» ҚАНДОЛАТ ИШЛАБ ЧИҚАРУВЧИСИ РАҚОБАТ ТЎҒРИСИДАГИ ҚОНУН ТАЛАБЛАРИГА ЗИД ҲАРАКАТ ҚИЛГАНЛИГИ АНИҚЛАНДИ


“Анжи” устози Ҳамдамовни мақтади\n18 март, 2018, 16:11 2151\nХабарингиз бор, кеча Россия Премьер-лигасида 23-тур ўйинлари давом эттирилди. Куни кеча “Анжи” жамоаси билан шартнома имзолаган Достонбек Ҳамдамов кеча янги жамоасидаги дебют ўйинини ўтказди. Ҳамюртимиз “Тосно”га қарши кечган баҳсни асосий таркибда бошлади ва иккинчи бўлимда заҳирага олинди.\nЎйиндан сўнг ўтказилган матбуот анжуманида махачқалаликлар устози Вадим Скрипченко Ҳамдамов борасида ўз фикрларини билдириб ўтди.\n“Ҳамдамов – иқтидорли футболчи, у техник нуқаи назардаб ажойиб сифатларга эга. У Маркелов ўйинга тайёр бўлмагани учун майдонга тушди, деб ўйлайман.\nДостонбек йиғинларда ўзини кўрсата олди ва ўйин олдидан ўтган сўнгги машғулотларда яхши иштирок этди. Умуман олганда, мен унинг ўйинидан қониқдим.\nУ Премьер-лигада бўладиган курашларга тайёр туриши керак. Турнир жадвалида ёнма-ён бораётган жамоаларга қарши ўйинлар кўпинча жуда қўпол тарзда ўтади. Умид қиламанки, у келажакда ана шундай жангларга ҳам тайёр бўлади”, – деб айтиб ўтди Скрипченко.


Ноқонуний депорт билан шуғулланган Туркия Миграция идорасига жазо берилди – TÜRKİSTANDER\nHome > DUYURULAR > Ноқонуний депорт билан шуғулланган Туркия Миграция идорасига жазо берилди\nСўнгги ойларда, Туркия миграция идораси баъзи депорт ишлари туфайли жиддий танқид қилинганди. Туркиядаги Туркистонлик муҳожирлар ҳамжамияти ва инсон ҳуқуқлари ташкилотлари норозилик билдирган депорт ҳодисаларидан бири Тожикистон фуқароси Холназар Султонийнинг мамлакатдан чиқариб юборилиши эди. Адвокатлари воситасида ўзининг ҳуқуқий ҳимояланиши учун мурожаат қилган Султоний маҳкама жараёни битмасдан туриб Измир вилояти миграция идораси томонидан Тожикистонга жўнатилган ва бу ҳол Туркистонликларнинг катта норозилигига сабаб бўлганди.\nСултоний депорт қилинган кун Истанбул маъмурий суди ноҳақликнинг олдини олиш учун ижрони тўхтатиш ҳақида қарор беришига қарамай, миграция идораси уни эътиборга олмади ва Султонийни Тожикистонга қайтариб берди. Бир неча кун олдин Маъмурий суд Султонийнинг депорт қилинишини ноқонуний ҳаракат, дея баҳолади ва миграция идорасининг қарорини бекор қилди.\n“Истанбул полиция департаменти Терроризмга қарши кураш бўлими тарафидан ИШИД террор гуруҳига алоқали кишиларни қўлга олиш жараёнида қўлга олинган даъвочининг Миграция идорасига келтирилгани ва унинг бу идора тарафидан депорт қилингани маълум бўлди”.\n“Даъвочи ҳақидаги маълумот ва ҳужжатларнинг тадқиқотлари натижасида кўра, даъвогарнинг ИШИД террор гуруҳига ва уруш минтақаларига алоқадор эканлигини кўрсатадиган аниқ далиллар топилмагани, даъвогарнинг қисқа муддатли иқомат рухсати бўлгани, жиноятни кўрсатадиган омиллар бўлмагани, “Apfis” ve “Gbt” қайдлари йўқ эканлиги, жамоат тартиби ва хавфсизлиги нуқтаи назаридан “Г-87” умумий хавфсизлик таҳдид кодининг йўқлиги, бу билан даъвочининг жамоат тартиби ва хавфсизлигига таҳдидкор эканлигини кўрсатадиган далиллар топилмагани учун унинг депорт қилинишининг қонунга тўғри келмаслиги аниқланди.


Суғурта бозорини ривожлантириш агентлигига директор тайинланди\n09:44 / 16.10.2019\nЎзбекистон Республикаси Молия вазирлиги ҳузуридаги Суғурта бозорини ривожлантириш агентлигига директор тайинланди. Бу ҳақда вазирлик хабарида айтилади.\nҚайд этилишича, Ўзбекистон Республикаси Вазирлар Маҳкамасининг 870-сонли қарорига мувофиқ Камолиддин Фахрутдинович Толипов Молия вазирлиги ҳузуридаги Суғурта бозорини ривожлантириш агентлиги директори лавозимини эгаллади.\nМаълумот учун, Камолиддин Толипов бундан олдин “Silk Capital” инвестиция компанияси раҳбари сифатида ишлаган.\nЭслатиб ўтамиз, қуйидагилар Суғурта бозорини ривожлантириш агентлигининг асосий вазифалари этиб белгиланган:\n08:35 / 22.09.2020\nСуғурта соҳасида олий маълумотли кадрлар тайёрлаш тизими такомиллаштирилади


Ўзбекистон Президенти Шавкат Мирзиёев 14 февраль куни имзолаган «Йўл хўжалигини бошқариш тизимини янада такомиллаштириш чора-тадбирлари тўғрисида»ги фармони асосида тугатилган «Ўзавтойўл» (Ўзбекистон Автомобиль йўллари қуриш ва фойдаланиш давлат-акциядорлик компанияси) ўрнида Ўзбекистон Автомобиль йўллари давлат қўмитаси ташкил этилади.\nАвтомобиль йўллари давлат қўмитаси мажбуриятлар ва шартномалар, шу жумладан, халқаро шартномалар бўйича «Ўзавтойўл»нинг ҳуқуқий вориси ҳисобланади ҳамда автомобиль йўллари соҳасида махсус ваколатли давлат органи ҳисобланади.\nАвтомобиль йўллари давлат қўмитаси фаолиятининг асосий вазифалари ва йўналишлари этиб қуйидагилар белгиланган:\n- автомобиль йўллари соҳасида ягона техника сиёсатини олиб бориш;\n- автомобиль йўлларини ривожлантириш давлат дастурларини ишлаб чиқиш ва амалга ошириш;\n- автомобиль йўллари тармоқларини ривожлантириш ва такомиллаштириш истиқболларини белгилаш;\n- автомобиль йўлларининг халқаро транзит йўлакларини шакллантириш;\n- замонавий транспорт оқими шароитларида автомобиль йўлларидан фойдаланувчиларнинг манфаатларини ҳисобга олиб, автомобиль йўлларини молиялаштириш, лойиҳалаштириш, қуриш, таъмирлаш ва улардан фойдаланиш масалалари комплекс ҳал этилишини таъминлаш ҳамда буюртмачи хизматининг самарали фаолиятини ташкил этиш;\n- автомобиль йўлларини қуриш, реконструкция қилиш, таъмирлаш ва сақлаш сифати устидан назоратни амалга ошириш;\n- хўжаликлараро қишлоқ автомобиль йўлларининг, шаҳарлар, шаҳар посёлкалари, қишлоқлар ва овуллар кўчаларининг мавжуд тармоғи сақланишини таъминлаш ишларини мувофиқлаштириш, уларнинг юқори транспорт-фойдаланиш даражасида бўлишини таъминлаш;\n- илмий-тадқиқот ишларини ташкил этиш, автомобиль йўлларини лойиҳалаштириш, қуриш, реконструкция қилиш, таъмирлаш ва сақлаш соҳасида инновацион технологиялар ва замонавий стандартларни жорий этиш;\n- автомобиль йўллари соҳасида кадрларни тайёрлаш, қайта тайёрлаш ва уларнинг малакасини оширишни, шу жумладан, чет элларда ўқув-амалиёт курслари ва семинарлар ташкил этиш.


Руслан Нурудинов сафга қачон қайтиши маълум бўлди\n20 ноябрь, 2017, 17:17\nЖорий йилнинг октябрь ойида Руминия пойтахти Бухарестда Халқаро оғир атлетика федерацияси Ижроқўмининг йиғилиши бўлиб ўтди. Унда 2018 йилда Шимолий Корея пойтахти Пхеньянда бўлиб ўтиши лозим бўлган ёшлар ўртасидаги жаҳон чемпионати Тошкентга кўчирилиши ҳақида қарор қабул қилинди.\nДемак, 2018 йилда Ўзбекистон оғир атлетика бўйича иккита йирик мусобақага мезбонлик қилади. 3-14 июль кунлари бўлиб ўтадиган ёшлар ўртасидаги жаҳон чемпионатидан ташқари, апрелнинг 20-30 саналарида ўсмирлар ўртасидаги Осиё чемпионати ҳам айнан Ўзбекистонда ташкил этилади.\nМазкур нуфузли мусобақаларга кўрилаётган тайёргарлик, атлетларнинг халқаро мусобақалардаги иштироки, қолаверса кўпчилик спорт ишқибозларини қизиқтираётган мавзу – Олимпия ўйинлари чемпиони ва рекордчиси Руслан Нуридинов хақидаги янгиликлар билан танишиш мақсадида Миллий Олимпия қўмитаси матбуот хизмати Осиё оғир атлетика федерацияси вице-президенти, Ўзбекистон оғир атлетика федерацияси раисининг биринчи ўринбосари, Яккакурашлар бўйича Республика олий спорт маҳорати мактаби директори Шаҳрилло Маҳмудов билан эксклюзив интервью уюштирди.\n– Шаҳрилло Шарипович, Бухарестда бўлиб ўтган Халқаро оғир атлетика федерацияси Ижроқўм йиғилишида келаси йилги ёшлар ўртасидаги жаҳон чемпионати мезбонлиги Ўзбекистонга топширилди. Аслида мазкур нуфузли мусобақага КХДР пойтахти Пхеньян мезбонлик қилиши керак эди. Айтингчи, жаҳон чемпионати мезбонлиги нега Шимолий Кореядан олиб қўйилди ва мезбонликка номзод бўлган давлатлар орасида Халқаро оғир атлетика федерацияси нега айнан Ўзбекистонни танлади?\n– Бу кўпроқ сиёсий вазият билан боғлиқ ҳолат. Халқаро оғир атлетика федерациясига бугунги кунда 190 та давлат аъзо бўлса, уларнинг 40 дан зиёди Халқаро федерацияга расман мурожаат қилиб, жаҳон чемпионати ўтказилса Корея ярим оролидаги сиёсий вазият сабаб Пхеньянга ўз терма жамоаларини юбора олмасликларини маълум қилишди. Барчага маълумки спорт – тинчлик элчиси, миллатлар ва халқлар ўртасидаги тотувлик, бағрикенгликни таъминлайдиган қудратли воситадир.\nАммо шу билан бирга мусобақалар ўтказиладиган шаҳарда энг аввало барқарор вазият ҳукм суриши керак, шунингдек, унда иштирок этувчи спортчи, мураббий ва ҳакамларнинг хавфсизлигини таъминлаш ҳам муҳим аҳамият касб этади. КХДР жаҳон чемпионатини ўтказиш ҳуқуқини 2016 йилда Тбилисида бўлиб ўтган Ижроқўм йиғилишида қўлга киритганди. Пхеньяндан ташқари уни ўтказиш учун Минск (Белоруссия), Эйлат (Исроил), Анахайм (АҚШ) ва Тошкент (Ўзбекистон) шаҳарлари кураш олиб борган эди.\nЯкунда овоз бериш натижаларига кўра Пхеньян биринчи, Тошкент иккинчи ўринни эгаллаган ва ўз ўзидан пойтахтимиз жаҳон чемпионати мезбонлигига захира варианти сифатида кўрилганди. Шу боисдан ҳам Халқаро оғир атлетика федерацияси КХДРни жаҳон чемпионати мезбонлигидан маҳрум қилгач, ўз регламентига асосан уни Тошкент шаҳрига кўчириш хақида қарор қабул қилди. Яна бир муҳим жиҳати шундаки, мамлакатимизда йирик мусобақалар, нуфузли халқаро турнирларни юқори савияда ўтказиш тажрибаси мавжуд. Бунинг учун бизда барча шароитлар бор.\nБу спорт мажмуалари бўладими, меҳмонхоналар бўладими, барчаси жаҳон стандартларига жавоб бера олади. Халқаро оғир атлетика федерацияси айнан шу жиҳатларни ҳам ҳисобга олди. Қолаверса жаҳон чемпионатига қадар Ўзбекистон ўсмирлар ўртасидаги Осиё чемпионатига ҳам мезбонлик қилади. Мазкур мусобақа 2018 йилнинг 20-30 апрель кунлари бўлиб ўтади. Даставвал қитъа чемпионатини ҳам Тошкентда ўтказишни режалаштиргандик, аммо мамлакатимиз туризм салоҳиятини юксалтириш, қолаверса вилоятларда ҳам ушбу спорт турини янада ривожлантириш, ёшлар орасида оммавийлигини ошириш мақсадида Осиё чемпионатини Урганч шаҳрида қабул қилиш масаласида Осиё оғир атлетика федерациясига мурожаат қилдик.\nШуни алоҳида таъкидлаш лозимки, Урганчда мусобақани юқори савияда ўтказиш учун ажойиб манеж бор. Меҳмонхоналар масаласида ҳам муаммолар бўлмайди. Мусобақа баҳонасида Урганч ва Хива шаҳарлари орасида махсус туристик автобус маршрутлари ташкил этишни режалаштирганмиз. Бу ўз навбатида юртимизга ташриф буюрадиган юзлаб меҳмонлар, спортчилар, мураббийлар, ҳакамлар ва хорижий оммавий ахборот воситалари ходимларига Очиқ осмон остидаги музей номи билан машҳур бўлган кўҳна ва ҳамиша навқирон Хива шаҳрига экскурсиялар уюштириш имконини беради. Бу билан жонажон Ўзбекистонимиз сайёҳлик салоҳиятини дунё аҳлига кўрсата олсак нур устига аъло нур бўлар эди.\n– Ўзбекистон оғир атлетика федерацияси жаҳон чемпионатидек нуфузли мусобақани қабул қилишга қанчалик тайёр? Халқаро оғир атлетика федерациясининг бизга бўлган ишончини оқлай оламизми? Умуман бу борада федерация олдида қандай режалар бор?\n– Аввало шуни айтиб ўтишни ҳоҳлардимки Ўзбекистон Миллий олимпия қўмитаси ва Жисмоний тарбия ва спорт давлат қўмитасининг ёрдамисиз биз халқаро майдонда бугунги мавқеимизга эриша олмасдик. Ишончим комилки уларинг ёрдамида биз ҳар иккала нуфузли мусобақани энг юксак савияда ўтказа оламиз. Яна бир муҳим жиҳати шундаки, биз барча режаларимизни босқичма босқич амалга оширишни мақсад қилганмиз. 2005 йилдан бери, яъни сўнгги 12 йил давомида мамлакатимизда оғир атлетика бўйича ўндан зиёд халқаро мусобақалар, турли семинар ва техник курслар ўтказилди.\n2013 йилда Халқаро оғир атлетика федерацияси ўсмирлар ўртасидаги жаҳон чемпионати мезбонлигини бизга ишониб топширди ва ушбу мусобақа катта муваффақият билан ташкил этилди. Мана энди насиб қилса, 2018 йилда Тошкентда ёшлар ўртасидаги жаҳон чемпионатини қабул қиламиз. Демак, кейинги навбатда энди катталар ўртасидаги жаҳон чемпионати кутиб турибди. Шуни ишонч билан айта оламанки, бизда ушбу мусобақаларни юқори савияда ташкил этиш учун барча зарур шароит бор. Энг муҳими эса ҳукуматимиз томонидан бизга кўрсатилаётган юксак эътибор ва ғамҳўрлик. Шундай экан, биз қитъа ва жаҳон чемпионатини энг юқори савияда ўтказамиз.\n– Рио-2016 Олимпия ўйинларида олтин медални қўлга киритиб, Олимпия ўйинлари рекордини янгилаган ва бу билан ўзбек оғир атлетикаси тарихида янги саҳифа очган Руслан Нурудинов XXXI ёзги Олимпия ўйинларидан сўнг шу пайтга қадар дам олди. Яъни барча мусобақалар ва ҳаттоки машғулотлардан озод этилди. У қачондан машғулотларни бошлайди ва Токио 2020 Олимпия ўйинларида ҳам Риодаги муваффақиятли иштирокини такрорлай олишига қанчалик умид бор?\n– Руслан Нуридиновнинг бугунги кундаги таътил ҳолати бу Ўзбекистон оғир атлетика федерацияси томонидан ишлаб чиқилган ўзига ҳос стратегия бўлиб, ундан кўзланган асосий мақсад спортчимизни навбатдаги Олимпия ўйинларига асраш, 2020 йилда Токиога уни юқори спорт формасида олиб бориш ва кунчиқар юртда ҳам унинг олимп шоҳсупасига кўтарилишига замин яратиш билан боғлиқдир. Тўғри, Руслан 2016 йилнинг сентябридан бери оғир юкламали машғулотлар ўтказмаяпти, лекин бу у спортни бутунлай ташлаб қўйди дегани эмас. У бизнинг доимий назоратимизда тренажер залларида машғулот ўтаб турибди.\nКўпчиликка яхши маълумки ҳар бир спортчининг профессионал фаолиятида юксалиш ва пасайиш даври бўлади. Яъни бирор бир нуфузли халқаро мусобақа, бу жаҳон чемпионати бўладими, Олимпия ўйинлари бўладими, уларда муваффақиятга эришган спортчи бунинг учун тинимсиз машғулотлар ўтказиши, кўп нарсалардан воз кечиши керак бўлади. Кейинчалик эса мусобақалардан сўнг унинг организмида физиологик ўзгаришлар рўй бериши ва жисмоний ҳолати пасайиши табиий ҳол. Руслан мисолида оладиган бўлсак, у Олимпия ўйинлари чемпионлигига эришгунга қадар 4 йил давомида тинимсиз машғулотлар олиб борди. Катта юкламаларга дош берди. Табиийки унинг организми ҳам жисмоний, ҳам руҳий жиҳатдан анча толиқди. Уни бу йилги халқаро мусобақалардан озод этганимизнинг асосий сабаби ҳам аслида шу.\nЯна бир муҳим жиҳати, 4 йиллик олимпия цикли якунлангач, навбатдаги циклга ўтиш даври, яъни бўлажак Олимпия ўйинларига тайёргарликнинг биринчи йилида спортчи руҳан дам олиши, ўзи анчагина безиб қолган штангадан иложи борича нарироқ юриши ва организмига бироз ҳордиқ бериши ниҳоятда муҳим аҳамият касб этади. Ўзбек спортида кетма кет жаҳон чемпионлигига эришиб, ўз вазн тоифаси ёки йўналишида дунёда тенгсиз бўлиб, кейинчалик Олимпия ўйинларида кутилган натижани қайд эта олмаган спортчилар талайгина.\nМисол учун Байдарка ва Каноэ спорт турида Вадим Меньков кетма кет икки марта жаҳон чемпионлигини қўлга киритиб, Олимпия ўйинларида ҳам ғолибликкка асосий даъвогар спортчилардан саналганди. Аммо айнан Олимпия ўйинларига келиб унда пасайиш кузатилган ва кўзланган натижага эриша олмаганди. Ёки бўлмаса дзюдочимиз Ришод Собировни олайлик, Ришод ўз вазн тоифасида биринчи рақамли спортчи бўлиб, Лондондаги Олимпия ўйинлари олдидан икки марта жаҳон чемпионлигини тантана қилганди, аммо Олимпия ўйинларида фақат бронза медаллари билан чекланиб қолди. Ваҳоланки Ришоднинг потенциали шак шубҳасиз Олимпия ўйинларининг олтин медалига тортарди. Бу ҳолатни боксчимиз Аббос Атоев ва таэквондочимиз Дмитрий Шокин мисолида ҳам кўришимиз мумкин. Улар ҳам ўз вазн тоифаларида дунёда энг кучли спортчи сифатида қайд этилиб, жаҳон чемпионлигига эришишганди. Аммо афсуски айнан Олимпия ўйинларига келиб уларда жисмоний жиҳатдан пасайиш кузатилди.\nМен ҳозир санаб ўтган спортчиларнинг ҳар бири шубҳасиз ўзбек спорти тарихида ўчмас из қолдиришган. Аммо уларнинг тайёргарлигига стратегик жиҳатдан тўғри ёндошилганида, ишончим комилки натижалар бундан-да яхшироқ бўлган бўлар эди. Биз эса ана шу хатоларни такрорлашни истамадик ва Руслан Нурудиновни Токио Олимпиадасига асрашни лозим топдик. Руслан режага кўра шу йилнинг декабрь ойидан машғулотларга расман киришади. Чунки келаси йили бизни Осиё ўйинлари ва Олимпия ўйинларига йўлланма берувчи қатор лицензион мусобақалар кутиб турибди. Руслан эса мазкур мусобақаларни асло ўтказиб юбора олмайди. Мен шуни ишонч билан айтишим мумкинки, аввало яратган бизни қўллаб қувватлаб турса, тайёргарлик жараёнини кўнгилдагидек ташкил этсак, энг муҳими жароҳатлар атлетларимизни четлаб ўтса Руслан Нурудинов худо ҳоҳласа Токиода яна олимп шоҳсупасига кўтарилади. Қандай медални қўлга киритишини аниқ айта олмайман олтинми, кумушми, бронзами, лекин у шоҳсупада аниқ бўлади.\n– Сўнгги йилларда ўзбек оғир атлетикасида айтиш мумкинки “олтин авлод” шаклланди. Руслан Нурудиновдан ташқари Иван Евремов, Рустам Джангабаев, Улуғбек Алимов, Достон Ёқубов каби атлетларимиз бир қатор нуфузли харқаро мусобақаларда муваффақиятли иштирок этишди. Қолаверса Фарход Собиров, Адҳамжон Эргашев, Шаҳзод Худойберганов каби ёш полвонларимиз нафақат қиъамизда балки жаҳонда ҳам ўз сўзларини айтишга улгуришди.Айтингчи, ўзбек оғир атлетикасида ана шундай “олтин авлод”нинг юзага келиши энг аввало нима билан боғлиқ?\n– Бунинг энг асосий сабаби мамлакатимизда давлатимиз томонидан спортга кўрсатилаётган юксак эътибор, биз спортчиларга ҳукумат даражасида яратиб берилаётган шароитлар деб бемалол айта оламан. Ўзингиз ўйлаб кўринг, дунёнинг қайси давлатида спортни ривожлантириш, унинг оммавийлигини ошириш, спортчи ва мураббийларни рағбатлантириш, уларнинг спортдан кейинги хаёти хақида қайғуриш масалаларига биздаги каби эътибор қаратилади? Биргина 2017 йилнинг ўзида муҳтарам Президентимизнинг спортга оид бешта қарорлари эълон қилинди. Эътибор беринг, бу фақат бир йилнинг ўзида эълон қилинган соҳани ривожлантиришга доир қарорлар.\nОғир атлетика мисолида кўрадиган бўлсак, 2009 йилда Ўзбекистон терма жамоаси дунё рейтингида 44-ўринда қайд этилганди. Қисқа давр мобайнида биз мисли кўрилмаган юксалишга эришиб, дунё миқёсида кучли тўртликка кириб олдик. Ҳозирда бирорта мусобақа йўқки ўзбекистонлик атлетлар унда медалларни қўлга киритишмаса. 2017 йил ҳисобидан терма жамоамиз аъзолари Бокуда бўлиб ўтган IV “Ислом бирдамлик ўйинлари”, май ойида Осиё чемпионати, сентябрда Жанг санъати ва ёпиқ иншоотлардаги V Осиё ўйинларида иштирок этишди ва уларнинг барчасида муносиб қатанашиб, юртимизга медаллар шодаси билан қайтишди.\nФарҳодбек Собиров ёшлар ўртасида кетма кет иккинчи марта жаҳон чемпионлигига эришди. Яна бир эътиборли томони, биз бу йилги мусобақаларда айтиб ўтганимиздек асосий атлетимиз, Олимпия ўйинлари чемпиони Руслан Нурудиновсиз иштирок этдик. Унинг вазн тоифасида Ашхободда Осиё ўйинларининг олтин медалига сазовор бўлган Иван Ефремов қайд этган натижа бемалол жаҳон чемпионатида медаль кафолатлайди. Шунингдек, Фарход Собировнинг натижаси ҳам жаҳон чемпионатида шоҳсупага кўтарилиш учун етарли бўлади. Бу ўз навбатида Руслан Нурудиновга ҳам ўзига ҳос рақобатни юзага келтиради. Биз эса соғлом рақобат тарафдоримиз.\nЖорий йил ҳисобидан олдимизда сўнгги имтихон қолди. У ҳам бўлса 28 ноябрь - 6 декбрь кунлари оралиғида АҚШнинг Калифорния штати, Анахайм шаҳрида бўлиб ўтадиган катталар ўртасидаги жаҳон чемпионати. Терма жамоамиз йилнинг энг нуфузли мусобақасида 10 нафар спортчи билан иштирок этади. Уларнинг саккиз нафарини йигитларимиз ташкил этса, икки нафар қизимиз ҳам жаҳон чемпионатида чиқиш қилишади. Ҳозирда спортчиларимиз мураббийлар штаби билан мазкур мусобақага қизғин ҳозирлик кўришмоқда. Умид қиламанки, жаҳон чемпионати ҳам биз учун омадли келади ва барчамиз йилни муносиб тарзда якунлай оламиз.\n– Бокуда бўлиб ўтган “Ислом бирдамлик ўйинлари”, шунингдек Ашхобод шаҳри мезбонлик қилган Жанг санъати ва ёпиқ иншоотлардаги V Осиё ўйинларида оғир вазндаги полвонимиз Рустам Джангабаев кўпчиликда жуда илиқ таассурот қолдирди. У нафақат олтин медалларга эга чиқди, балки мусобақа рекордини ҳам янгилашга муваффақ бўлди. Ўзбек оғир атлетикаси мухлислари бундан буёғига Рустам, қолаверса тажрибали Иван Ефремов, ёшлар ўртасида жаҳон чемпиони Фарходбек Собировдан Олимпия ўйинларининг медалларини ҳам кутишга хақлимилар?\n– Албатта хақлилар, биз ҳам бу борада маълум ишларни олиб бормоқдамиз. Аслида Токио 2020 мусобақасига тайёргарликни Рио-2016 Олимпия ўйинларига кетишдан аввал бошлаб юборганмиз десам асло муболаға бўлмайди. Чунки энг аввало терма жамоага муносиб захира яратишни мақсад қилгандик. Адҳам Эргашев, Фарходбек Собиров, Шаҳзод Худойберганов, Рустам Жангабаев каби атлетларимиз ана шу олиб борилган ишлар маҳсули десам хато бўлмайди.\nСпортда барча нарса мақсадга боғлиқ. Бир пайтлар биз мусобақаларда кучли ўнликка киришни мақсад қилган бўлсак, ҳозирда фақат медаллар учун кураш олиб бормоқдамиз. Оғир атлетикада ҳар бир мусобақада “А”, “В”, “С” тоифалари бўлади. Шукрки, Ўзбекистон терма жамоаси ҳозирда исталган мусобақада фақат “А” гуруҳида кураш олиб боради. Бу эса дунёнинг энг кучли 10 та атлети қаторида медаллар учун курашиш имконини беради. Токио Олимпиадасида ёшларимиздан умидларимиз катта.\nМисол учун икки карра жаҳон чемпиони Фарходбек Собиров ҳозирда 20 ёшда. 2020 йилда эса у 23 ёшда бўлади. Яхши маълумки, катта спортда айнан 22-25 ёш профессионалликнинг энг навқирон даври ҳисобланади. Шундан келиб чиқиб айтадиган бўлсак Токиода Адҳам Эргашев, Фарходбек Собиров, Шаҳзод Худойберганов, Рустам Жангабаевлар Руслан Нурудинов, Иван Ефремов, Улуғбек Алимов, Достон Ёқубов каби тажрибали атлетларимизга чин маънода таянч бўлишади. Шундай экан кунчиқар юртда бўлиб ўтадиган XXXII ёзги Олимпия ўйинларида натижаларимиз янада яхшиланишига ишонаман.\n– Шаҳрилло Шарипович, мазмунли суҳбат учун сизга раҳмат. Олдинда турган муҳим мусобақаларда сизга ва сиз орқали Ўзбекистон оғир атлетика федерацияси, терма жамоамиз мураббийлар штаби ва албатта атлетларимизга омад ва муваффақиятлар тилаймиз. Ўз навбатида сизлардан жаҳон чемпионати ва Олимпия ўйинларининг медалларини кутиб қоламиз.


17:36 / 24.04.2018 | Bahrom Bakirov | 1716\nАссалому алайкум! Муҳтарам диндош биродарлар. Мен Ўзбек тилидаги тафсирлар ва таржималарни ўқиб ҳалигача ўзимга келолмайман. Нега бунчалик бир-бирига қарама-қарши сўзлари кўп? Оддий бир мусулмон киши ўқиганда саволлардан боши чиқмай қолади. Ахир бу китоб ҳамма нарсани очиқлаб берувчи эмасми? Таржимада арабчадан арабчага ёки арабчадан форсчага таржима ва изоҳсиз кўчириб қўйилган? Айниқса иймонга алоқақдор бўлган оятларга умуман изоҳ ва тушунтириш берилмаган. Мен Шайх Муҳаммад Содиқ Муҳаммад Юсуфнинг “Фотиҳа” сураси ва “Бақара” сурасининг 1-7 оятларининг таржима ва тафсирида 15га яқин танқидга арзигулик хатоларни ўртага қўйдим ва Шайхнинг етук талабаларига буни баён қилдим, аммо улардан сас-садо келмади ва ижтимоий тармоқлардан бу ҳақдаги маълумотларимни вақтинчалик ёпиб туришимни илтимос қилишди. Мен бу ҳақда айнан ким билан суҳбат қура оламан?\nВаалайкум ассалом! Биз динимиздан шунчалик даражада узоқлашдикки бундан бир қанча йиллар муқаддам оддий мусулмон ота-онасидан эшитиб тушунган гапларни зиёли бўлатуриб ҳам тушуна олмайдиган ҳолатга келиб қолдик. Ачинарли томони илм эшигини йўқотиб қўйдик ва ҳамма чанқоғини ўзи қондириш ҳаракатида бўлиб қолди. Оддий мактабни олиб қаралса 7 ёшли бола 1-синфга кириб алифбо китобини ўқийди. 4-синфгача ўша алифбони ўқишни такомиллаштиради. 4-синфдан кейин фанлар кўпайтирилади. 10 йил ўқиган ўқувчини ўрта мактабни битирган деган шаҳодатнома беради. Бу ўқиган нарсаларидан ўртача маълумотга эга бўлди деган гувоҳномадир. Энди шу нарсани диний илм томонидан олиб қарасак Қуръон ва ҳадиснинг алифбосини қанча инсон билади? Мадрасаларда алифбо билганларга 4 йил дарс берилади. Бу дегани улар мактабни 4-синфини битирди деган бўлади. Жуда тиришқоқлик билан ҳаракат қилганлар 11-синф маълумотини узуқ-юлиқ эгаллаган бўлади. Шулар араб тилида тафсир ўқисалар тушинишадиган бўлишади. Лекин улар ҳам бир соҳанинг мутахассиси даражадалигини даъво қилишмайди. Авваллари 4-синфгача бўлган маълумотни ҳар бир мусулмон хонадони аҳлининг илми бўлар эди. Араб тилидагисини билмасаларда ўша масалаларни ўз тилларида ёдлаб олар эдилар. Ҳозир эса оддий бир ғижжакчи етти ёшидан махсус мусиқа мактабига ўқишга кирмоқда. 10 йил ўқиб биргина ғижжак чалишни тахсил олмоқда. Ўша мактабни ўқимаганларга сиз ҳам ғижжак чалиб беринг дейилса очиқ-ойдин мен бу соҳада ўқиган эмасман, бунга ақлим етмайди деб айтишади. Ҳолбуки Ислом дини илмлари ғижжак чалиш эмас. Қандай қилиб соҳа мутахассиси бўлмасангиз у ерда ёзилганларга нисбатан “хато” сўзини ишлатасиз? “Шу ерларига ақлим етмади” десангиз тўғри бўлар ва инсоф билан гапирилган бўлар эди. Агар хато бўлганида аҳли илм инсонлар хатога рози бўлишлари динга хиёнат эканлигини жуда яхши биладилар. Шунчадан бери тўғрилаб ҳам қўйган бўлардилар. Қолаверса 1400 йилдан буён юз минлаб тафсирлар ёзилди, ҳар бири бошқаси баён қилмаган жиҳатни баён қилишга ҳаракат қилди. Бирида топилган маълумот бошқасида топилмайди. Ҳазрат раҳимаҳуллоҳнинг ҳам китоблари ўша минглаб китоблардан бир жиҳатини баён қилган бир китоб ҳисобланади. Агар шу жиҳатларини ҳам ёритилса оддий халқ учун янада фойдали бўлади – дейилса бу гап тўғри. Ҳимматли аҳли илмларимиздан шундай тафсирларни ёзишларини умид қилиб қоламиз.\nБизнинг ҳолимиз ой кўргани чиқишган аёлларнинг ҳолига ўхшайди. Унда бир аёл боласини ҳожатини чиқараётган эди. Аёллар янги ойни кўрганларини айтиб қолишди. У аёл ҳам боласини қўйиб, улар билан ой кўришга чиқди. Одатда аёллар осмонга қарасалар қўлларини соябон қилиб пешоналарига қўяди. У аёл ҳам қўлини пешонасига қўйиб ойга қаради ва “Бу ой сассиқ ҳид таратиб чиқибдими” деди. Ёнидагилар қўлингизни тушириб ҳам қарангчи ҳид келармикин дейишди. Аёл қўлини тушириб ойга қаради ва ҳидни сезмади. Шунда аёллар ҳид қўлингиздан келаётган бўлса керак дейишди. Аёл қўлига қараса боласини ҳожатидан нажосати қўлига ёпишиб қолган экан.\nСиз билан биз ҳам ўшандай аёлларга шерик бўлиб айбни ойдан қидирмай ўзимиздан қидирайлик. Валлоҳу аълам!


Ўзбекистон янгиликлари: "Навбаҳор" фанатлари ҳалок бўлди, Тошкентда рўмол маҳкамаси - BBC News O'zbek\n10 мартдан 11 март кунига ўтар кечаси Наманган вилояти Тўрақўрғон туманида "Нексия" ва "Дамас" автомашиналари иштирокида мудҳиш йўл-транспорти ҳодисаси содир бўлди.\nНатижасида 4 киши ҳалок бўлган.\nУларнинг 2 нафари "Навбаҳор" футбол клуби мухлислари, яна икки нафари қарама-қарши томонга ҳаракатланиб кетаётган "Дамас" автомашинасидаги йўловчилар бўлган, дея хабар бермоқда "Навбаҳор" клуби фанатларининг сайти лочинлар.уз.\nУмрбод ўзбек футболидан четлатилган Бабаян қандай қайтди?\nСуд: Рўмол миллий либос ва у ўқишда эмас, тўйларда кийилсин\n"Нексия"да бўлган "Навбаҳор" жамоасининг 5 нафар мухлиси Суперлиганинг 1-тур доирасида "Қўқон-1912"га қарши ўйинни Тошкентдаги стадионда томоша қилиб, Наманганга қайтаётган бўлган.\nХабарда айтилишича, Ҳодиса "Ангор" пост яқинида содир бўлди, машиналар ёниб кетган. "Нексия"даги яна 3 нафар мухлис айни вақтда комада қолмоқда.\n"Ўйин Тошкентда эмас, балки водийдаги стадионларнинг бирида ўтказилганида, мухлисларнинг тақдири мана шундай фожиали якунланмаган бўлар эди", деб ёзмоқда лочинлар.уз сайти.\n"Навбаҳор" майдони таъмирлаш ишлари олиб борилаётгани туфайли ўйинга тайёр бўлмаган. Ўйин нима сабабдан водийдаги бошқа стадионда эмас, айнан Тошкентга кўчирилганига Профессионал футбол лигаси изоҳ бермаган.\nТошкентда ҳижоб ҳимояси учун маҳкама\nМаъмурий ишлар бўйича Тошкент шаҳар судида Халқаро Ислом академияси устидан суд жараёни бошланди. Академия қошидаги лицейга рўмол билан киритилмаётган ўқувчи қизнинг отаси адвокат Абдувоҳид Яқубов туман суди қароридан норози бўлиб шикоят киритган.\nАдвокат Абдувоҳид Яқубов бугунги суд жараёни рисоладагидек бўлганини айтмоқда. Судя Холмамат Ҳасанов адвокатнинг шикоятини диққат билан тинглаган ва унинг иш юзасидан мустақил исломий мутахассис чақириш таклифини қондирган.\nСудья Холмамат Ҳасанов Академиянинг рўмолни ечиб ўқишга кириш талабига Диний қўмита хулоса беришга ҳақли эмаслигини айтган. Чунки у жавобгар шахс.\nЯқубов шунингдек, туман судясининг ноқонуний ҳатти-ҳаракатлари юзасидан хусусий ажрим чиқаришни сўраган. Жумладан, адвокат Абдувоҳид Яқубов туман судяси Шуҳрат Мўминов судга кузатувчи бўлиб келганларнинг паспорт нусхаларини олишни талаб қилишини, уларга нисбатан босим сифатида кўришини айтади.\nШаҳар судида бўлиб ўтган бугунги жараёнга жамоатчилик томонидан қизиқиш катта бўлгани айтилмоқда. Уни кузатиш учун инсон ҳуқуқлари ҳимоячилари ва оддий кузатувчилардан иборат 30-35 нафар одам келган. Аввалига техник ходимлар уларни суд залига киритмаган. Бироқ кейинчалик уларнинг бир қисми судга қўйилган.\nСуд жараёни 13 март соат 15:00 да давом этади.


2015 йилда Қирғизистонга келувчи фуқаролар сони илк марта кетувчилардан кўп бўлди\n19:42 / 12.08.2016\n2015 йилда Қирғизистонда илк марта мамлакатни тарк этаётганларга нисбатан келаётган фуқаролар сони кўп бўлди. Бу ҳақида ҚР Давлат миграция хизмати раҳбари ўринбосари Алмазбек Асанбаев хабар қилди.\nҚирғизистон Республикаси Чегара хизмати маълумотларига кўра, 2010-2014 йиллар мобайнида мамлакатни тарк этувчилар сони келувчилардан кўп бўлган. Инқилоб содир бўлган 2010 йилда мамлакатдан кетганлар сони келувчиларга нисбатан 150 мингга кўпайган бўлса, 2011 йилда бу кўрсаткич 212 мингга етди.\n2013-2014 йилларда кетганлар сони келганлардан 40-47 мингга кўп бўлган ва ниҳоят, 2015 йилда Қирғизистонда илк марта кетганлардан келганлар сони 84 мингга кўп бўлганлиги кузатилган. Алмазбек Асанбаев буни рублнинг қадрсизланиш жараёни натижасида Россияда ишлаш фойда келтирмай қўйгани билан боғлади.\n"Қанчалик ажабланарли бўлмасин, муҳожирларимиз сони қисқармаган: беш йил давомида бу кўрсаткич 560 минг киши даражасида ўзгармай турибди", - деди у.\nҚирғизистон миграция фуқаролар Асамбаев


Qalampir.uz - Фарзандингиз беҳаё сайтларга киришидан азият чекяпсизми?\nФарзандингиз беҳаё сайтларга киришидан азият чекяпсизми?\n13:06, 03.03.2016 Технология\n“Kiddle” болангизнинг интернетда нима қилаётганини назорат қилади.\nАгар сиз қачондир болангиз фойдаланган браузернинг архивини текширганингизда, тўсатдан нобоп сайтларга кирилганини кўрсангиз, жаҳлингиз чиқиши табиий. Бу ҳолат бартараф этиш учун бизда яхши янгилик бор. “Google” болаларга мўлжалланган янги қидирув хизмати “Kiddle”ни тақдим этди. “Kiddle” болангиз интернетдан фойдаланаётган пайтда, сиз иш билан банд бўлганингизда, ҳар хил очиқ видеолар ва шунга ўхшаш нарсаларга кириш имкониятини чеклайди. Бу ҳақда “AdMe” маълум қилди.\n“Kiddle”нинг дизайни ҳам фақат болалар учун мўлжалланган бўлиб, уннда оддий оқ фон ўрнига роботли космик суратдан фойдаланилган. Биринчи таклиф этиладиган сайтлар болаларга мўлжалланган бўлиб, қолганлари эса катталарнинг онг даражасига мос бўлсада, филтрланган.\n“Kiddle”ни текшириб кўриш учун, болалар излаши мумкин бўлган, бир неча одобсиз сўзлар ёзиб кўрилди, бу борада, мазкур қидирув хизмати ўзининг хавфсизлигини исботлади. Экранда эса ёмон сўзлардан ғазабланган робот тасвири пайдо бўлди. Масалан, сизнинг болаларингиз Жастин Бибер ҳақида бирор нима билишни хоҳлаяпти, лекин бу сизга ёқмаяпти, хотиржам бўлинг “Kiddle” фақат болалар учун муносиб расмлар ва матнларни тақдим этади.\nТехнологиялар асрида болалар катталардан кўра, компьютер билан жуда эрта танишадилар. Улар интернетдан мулоқот ва ўрганиш учун фойдаланадилар. Болаларнинг тасодифан ёки атайин ҳар хил уятли, кераксиз сайтларга кириб кетишининг олдини олиш мақсадида мазкур лойиҳа ишлаб чиқилди. Зеро, болалар тарбиясининг бузулишидан қўрқиб, уларни замонавий технологиялардан ажратиб қўя олмаймиз, уларни ҳимоя қилишнинг бошқа чораларини топиш мақсадга мувофиқдир.\nАктриса Наталья Крачковская вафот этди\nЎзбекистонда илк бор Google’нинг дастурчилар фестивали бўлиб ўтади\n19:13, 14.11.2018 1 906\nРоссия Google’ни сайловларга аралашиш керакмаслиги ҳақида огоҳлантирди\n16:08, 04.09.2018 1 433\nGoogle Ўзбекистон Мустақиллиги шарафига бош саҳифасини ўзгартирди\n10:35, 01.09.2018 1 808\nРоссияда нималар бўлмоқда? Telegram ортидан Google ҳам блокланди\n12:13, 23.04.2018 3 747\nКераксиз рекламалар жонга тегдими? Chrome янги функцияни ишга туширди\n15:14, 19.04.2018 2 541


Сана буйича материаллар Январ 2017 йил » Зарафшон Газетаси\n№ 13 PDF\n31 январ 2017 10:56\nБизга мактуб йўллабсиз Газета ва газетхон / Жамият\n31 январ 2017 10:54\n"Зарафшон" муштарийлари ҳар доимгидек фаол.\n"Ким тўламаган бўлса..?" Газета ва газетхон\n31 январ 2017 10:52\nСамарқанд шаҳар Тадбиркорлар маҳалласида истиқомат қиламиз. Ҳар куни эрталаб соат 6.00 да чироқ ўчади. Айни уйқудан уйғонадиган, фарзандларимизни мактабга кузатадиган маҳали…\nЙўл носозлиги туфайли машина шикастланса... Газета ва газетхон / Савол сиздан...\n31 январ 2017 10:51\n– Ўтган йили уй сотиб олгандик. Ҳозир ўша уйда яшамаймиз. Ширкатнинг яшамаётган уйим учун ҳам пул олиши тўғрими?\nТакси – маданият улашадиган восита Газета ва газетхон / Маданият\n31 январ 2017 10:49\nДарсга кеч қолмайин деб, гоҳида тўғри келган машинага ўтирамиз. Машина янги, аммо салон ичига қараб бўлмайди.\nЁруғлик ортидаги зулмат Газета ва газетхон\n31 январ 2017 10:48\n"Зарафшон"нинг 2016 йил 17 ноябрь, 142-сонидаги "Ойдинда ой қидирганлар" мақоласи қўлимга қалам олишга ундади.\nМеҳр-оқибат инсон умрининг кўркам безаги Газета ва газетхон\nСаховат, хайр-эҳсон ишларига бош қўшиб келаётган эзгу ниятли инсонлар савоб улашмаган кунини яшадим деб ҳисобламайди. Мурувват кўрган кишиларнинг кўнгли тоғдек кўтарилиб, дуо қилгани уларни янада кўпроқ эзгу ишларга ундайди.\nВатан надир? Газета ва газетхон\nЮрагимда доимо Ватан ҳисси жўш уриб туради. Бу балки она меҳри, онаизоримнинг биз, болаларига муҳаббати туфайли пайдо бўлгандир. Шу туйғулар сабаб қалбимда санъатга, мусиқага қизиқиш уйғонди.\nКимнинг мақоласи яхши? Газета ва газетхон / Маданият\n31 январ 2017 10:46\nТаҳририятимиз 2017 йилнинг январь ойида муштарийлардан муносабат, мулоҳаза, таклиф мазмунида 187 та хат олди.\nУй-кутубхонангиз борми? Газета ва газетхон\n31 январ 2017 10:45\nГазетамизнинг расмий веб-сайти – zarnews.uzга "Уй-кутубхонангиз борми? Унда нечта китоб бор?" мавзусида сўровнома жойлаштириб, бу орқали сайтимиздан фойдаланувчиларнинг китобга бўлган муносабатини билишга қизиқдик.\nЙигирма кунда 50 та мурожаат Газета ва газетхон\n31 январ 2017 10:44\nСамарқанд шаҳар ҳокимининг ўринбосари, хотин-қизлар қўмитаси раиси Н.Суярованинг қабул кунлари ўтган йили чоршанба ва шанба кунлари соат 14.00 дан 16.00 гача эди. Аммо жорий – Халқ билан мулоқот ва инсон манфаатлари йили муносабати билан январь ойидан бошлаб мурожаат билан келган фуқаролар ҳар куни ҳоким ўринбосарига ўз муаммоларини баён этиши белгилаб қўйилган.\n"Камолот" ва ОАВ ҳамкорлиги қай даражада самара беряпти? Жамият\n31 январ 2017 10:41\n"Туркистон" ва "Молодежь Узбекистана" газеталари ходимлари иштирокида самарқандлик ёшлар билан ижодий учрашув бўлиб ўтди.\nЎрганган кўнгил... ---\n31 январ 2017 10:39\nМарҳабо Хожанова – 50 ёшда. Олти нафар фарзанди бор. Каримжон Турсунбоев эса 33 ёшда, икки нафар фарзанднинг отаси...\n31 январ 2017 10:36\nСамарқанд вилояти ҳокими Ҳ.Оқбўтаевнинг 2016 йилда вилоятни ижтимоий-иқтисодий ривожлантиришнинг энг муҳим ва долзарб масалалари юзасидан ҳисоботи тўғрисида\nУлуғлар хотирасига ҳурмат Жамият\n31 январ 2017 10:34\nЎзбекистон бўйлаб марказий кўчаларга Ислом Каримов номи берилиши ўзбек халқининг жонкуяр етакчисига бўлган чексиз ҳурмат ифодасидир.\nОрқага 1 2 3 4 5 6 7 8 9 10 ... 13 Олдинга


Президент Мурожаатномасига бағишланган тадбир ўтказилди\n12:55 / 10.01.2018\n9 январь куни Ўзбекистон давлат жаҳон тиллари университетида президент Шавкат Мирзиёевнинг 22 декабрдаги Олий Мажлисга мурожаатномасига бағишланган тадбир ўтказилди.\nТадбирда проректорлар ҳамда университетда фаолият олиб бораётган барча профессор-ўқитувчилар иштирок этди. Унда университет ректори Ғанишер Раҳимов давлат раҳбарининг парламентга мурожаатномаси ҳақида батафсил маълумот берди.\n«Муҳтарам Президентимизнинг Олий Мажлисга Мурожаатномаси юртимиз жамоатчилиги томонидан мамлакатимизнинг демократик ривожланиши сари дадил қадам, деб эътироф этилмоқда. Мурожаатномада ҳар бир йўналиш бўйича белгиланган вазифалар, топшириқлар, Конституциямизда белгиланган тамойиллардан келиб чиққан. Мурожжатномада Олий таълим тизимини янада такомиллаштириш борасида ҳам алоҳида эътибор қаратилди. 2017-2021 йилларда олий таълим тизимини комплекс ривожлантириш дастури бўйича Ўзбекистон илм-фан, интеллектуал салоҳият соҳасида, замонавий кадрлар, юксак технологиялар борасида дунё миқёсида рақобатбардош бўлиши лозимлиги таъкидланди. Биз мана шундай мурожжатни албатта қўллаб-қувватлашимиз ҳамда фидоийлик билан мурожаатда келтирилган топшириқларни бажаришимиз шарт», деган ректор.\nШундан сўнг проректорлар ҳам мурожаат бўйича ўз фикр мулоҳазаларини билдиришди.\n«Тадбирнинг қизғин баҳс-мунозарларга бой кечгани профессор-ўқитувчиларнинг мазкур мурожаатга, юртимизда кечаётган жараёнлар ва амалга оширилаётган ислоҳотларга ижобий муносабатини кўрсатиб берди», дея хабар қилади университет матбуот хизмати.\nмурожаатнома Жаҳон тиллари университети\nҲибсга олинган шахсларга нисбатан руҳий ҳамда жисмоний босимга мутлақо йўл қўйилмайди - Президент\nМирзиёев: «Суднинг раисига осмонда юришга ким ваколат берди? Ким?»\n«Қонун олдида ҳамманг жавоб берасан» - Президент\nМирзиёев: «Ҳокимнинг обрўси давлатнинг обрўси, битта погон кийганнинг эмас!»


Андижонлик "Ёш адолатчилар" изланишда | Ўзбекистон "Адолат" социал-демократик партияси\nАндижонлик “Ёш адолатчилар” изланишда\n29 Июнь, 18:42 • Андижон вилояти, Янгиликлар • 97 марта кўрилди • Комментариев к записи Андижонлик “Ёш адолатчилар” изланишда нет\nЎзбекистон “Адолат” СДП Андижон вилояти Кенгаши томонидан берилган маълумотлар андижонлик “Ёш адолатчилар” орасида изланувчан ёшлар кўпчиликни ташкил этишлигини кўрсатади. Айниқса тадбиркорлик йўлидан бораётган замон билан ҳамнафас йигит-қизларнинг дадил қадамлари ҳавас қиларли.\nАна шундай ёшларни бирлаштирган Андижон шаҳридаги “Арк Андижон ҳамкор” масъулияти чекланган жамияти ўз фаолиятини 2012 йилда бошлаган. Автомобилларга бутловчи буюмлар ишлаб чиқарувчи мазкур корхона томонидан эълон қилинган бўш иш ўринларига қизиқувчилар кўпайди. Танлов асосида замонавий технологиялар билан ишлай оладиган, ташаббускор ва янгиликка интилувчан 25 нафар йигит-қиз ишга қабул қилинди. “Устоз-шогирд” мактабида тажрибали мутахассислар кўмагида касб сирлари ўргатилди. Натижада улар тайёрлаётган маҳсулотларга талаб ортиб борди.\n— Юқори сифат биз учун қанчалик муҳим бўлса, ишчиларнинг касбий маҳоратини ошириб бориш шунчалик зарур,-дейди МЧЖ раҳбари Олимжон Маматов.- Ишчилар ҳар уч ойда синовдан ўтказилади. Яна уларнинг олдига янги лойиҳалар устида ишлаш шарт қилиб қўйилган. Бу ишлаб чиқариш суратининг ўсиши ва маҳсулот турининг кўпайишига олиб келмоқда.\nАйни вақтда корхонада йигирма беш нафар йигит-қиз меҳнат қилмоқда. Яқинда уларнинг сафига 5 нафар коллеж битирувчилари қўшилди. “Ёш ихтирочилар” марказида мутахассислар томонидан янги лойихалар ўрганиб борилади. Муносиб топилган ишланмалар амалиётга тадбиқ этиляпти.\nКорхонада маҳаллийлаштириш борасида амалга оширилаётган ишлар ҳам эътиборли. 2018 йил бошида бу ерда тайёрланаётган автомобилларнинг бутловчи буюмлари сони 20 тага етганди. Проезидентимиз томонидан соҳага бўлган эътибор жамоани янги лойиҳалар устида ишлашга ундади. Натижада яна 15 турдаги маҳсулотларни ўзлаштириш таклифи билан чиқдилар. Мустақиллик байрами арафасида буюртмачилар талаби асосида ана шу резина ва пластмасса буюмлари тайёрлаш йўлга қўйилади.\nИзланишлар ўз самарасини бермоқда. Амалдаги йилнинг ўтган даврида 1 миллиард сўмлик маҳсулот ишлаб чиқаришга эришилди. Бу аввалги йиллардагига нисбатан уч баробар кўп демакдир. Бунда Баҳодиржон Салимов, Раҳимжон Турсунов ва Арофатхон Мамарасулова каби партиядошларимизнинг ҳиссаси катта.\nЁшлар бор жойда ҳаракат ва олдинга интилиш бўлади. Буни иқтидорли йигит-қизлар меҳнат қилаётган “Арк Андижон ҳамкор” МЧЖ мисолида аниқ кўриш мумкин.\nАндижонлик “Ёш адолатчилар” изланишда was last modified: Июнь 29th, 2018 by matbuot\n« Экстремизм ва ёт маданият тараққиёт кушандаси Ходимларнинг компьютер саводхонлиги синовдан ўтказилди »


Украина: Оташкесин ғояси чиппакка чиқдими? - BBC O'zbek\nШахсан ўзи тинчлик режаси ташаббуси билан чиққан президент Петр Порошенко ўз қуролли кучларига бўлгинчиларнинг ҳужумларига жавобан ҳеч иккиланмай ўт очишга буйруқ берди.\nБу ҳақда Украина президенти матбуот хизматининг ўзи хабар бермоқда.\n“Ичкаридаги жангарилар томонидан муттасил равишда бузиб келинаётгани боис, давлат раҳбари оташкесинни муддатидан илгари бекор қилиш эҳтимолини назардан соқит этмаётир”, - дейилади уларнинг расмий билдиришномасида.\nАгар, президент маъмурияти келтираётган расмий маълумотларга таянилса, тинчлик режаси тадбиқ этилганидан буён исёнчилар ҳукумат ҳарбийларини 35 бор ўққа тутишган.\n24 июн куни Украина Қуролли кучларига қарашли вертолётни уриб тушириб, 9 кишининг умрига зомин бўлишган.\nПетр Порошенко энди 25 июн куни Олмония канцлери Ангела Меркел, Франция Президенти Франсуа Олланд ва Россия раҳбари Владимир Путинлар билан телефон анжумани ўтказишни режаламоқда.\nУнинг умид қилишича, ушбу мулоқот ортидан, “Россия ёлланма жангариларни қуролсизланитириб, Украина ҳудудидан олиб чиқиб кетади”.\nПрезидент Порошенконинг ушбу сўзлари ҳам матбуот хизматининг расмий баёнотида келтирилган.\nҲаммаси қуруқ гапми?\nАввалроқ ўзбошимча “Донецк Халқ республикаси”нинг раҳбари Александр Бородай сулҳу мадорага боришдан ҳеч бир маъни йўқлигини баён қилганди.\nҲеч ким томонидан амал қилинмаётгани боис, Украина шарқида оташкесин режаси иш бермайдиган кўринади.\nПрезидент Петр Порошенко нега қарши ўт очиш қарорига келгани сабаби маълум эмас.\nЛекин халқнинг норозилиги қандайдир ҳарбий жавобга ундаган омил бўлиб хизмат қилган бўлиши мумкин.\nАгар, Украина ҳукумати яна куч қўллашга борса, бўлгинчилар ва уларнинг иттифоқчилари ҳам худди шундай йўл тутишлари ва вазият яна оловланиши эҳтимоли йўқ эмас.\nБўлгинчиларнинг оташкесинга рози бўлишларидан бор-йўғи кун ўтиб, нега яна иғвога учганликлари сабаби ҳам номаълум.\nАммо, нима бўлганда ҳам, мавжуд ҳолат бир неча ойлик зўравонликлар ортидан, Украина шарқида тинчлик ўрнатиш ғоясининг хаёлий эканига ҳам далолат қилиши мумкин.\nРИА Новости эса, жаноб Бородайнинг, “Биз жанг қилишда давом этамиз. Кеча кечқурун Кучма қилган таклифга келсак, бу, менимча, халқаро ҳамжамиятнинг кўзини чалғитиш учун қилинган бир иш. Худди ўша куни Оврўпо Иттифоқи билан битим имзоланиши боис, Киевга ҳам 27 июнгача оташкесин амалда эканини намойиш этиб лозим бўлган. Рақиб Донецкни ишғол этишга ҳозирлик кўрмоқда”, - деган сўзларидан иқтибос келтирган.\nШу ҳафта душанба куни эса, ўзбошимча “Донецк халқ республикаси”нинг раҳбари можарога тинч йўл билан ечим топишга қаратилган музокараларда бўлгинчилар 27 июнга қадар оташкесинга рози эканликларини баён қилганди.\nСешанба куни кечқурун эса, Украина шарқида, Славянск шаҳри биқинида Украина Қуролли кучларига қарашли Ми-8 вертолети уриб туширилганди.\nҲодиса оқибатида уч экипаж аъзоси ва олти ҳарбий ҳаётдан кўз юмганди.\nНато Бош котиби Россияни "ўз зиммасига олган халқаро масъулиятларини ҳурмат қилмаслик"да айблаб чиққан.\nРасмий Москва эса, бўлгинчиларни қуроллантириб, уларни дастаклаётганига оид Украина ва Ғарбнинг даъволарини рад этиб келади.\nБирлашган Миллатлар Ташкилотининг ҳисоб-китобларига кўра, шу йил апрел ойидан буён Украина шарқида 420 дан ортиқ киши ўлдирилган.


08:30 / 12.11.2017\nФутбол бўйича Марокаш терма жамоаси 2018 йилги жаҳон чемпионатига чиққани маълум бўлгандан кейин 11 ноябрь кечки вақт Брюссель марказида 300 га яқин марокашлик “хурсандчиликдан ичига сиғмай” тартибсизликлар уюштирди. Бу ҳақда Бельгия пойтахти полицияси маълум қилди.\nМарокаш Африка қитъасидаги саралаш босқичида Кот д'Ивуарни 0:2 ҳисобида ютгач, Россияга бориш ҳуқуқини қўлга киритди.\nБу маълум бўлгандан кейин Марокаш терма жамоаси мухлислари Брюсселнинг шундоқ марказида жойлашган тарихий Биржа кварталига йўл олиб, у ерда “Қишки хурсандчиликлар” кўнгилочар дастури учун ўрнатилган конструкцияларни вайрон қила бошлашган. Мухлислар камида битта машинага ўт қўйишган. Полиция безориларни сув отгичлар билан ҳайдашига тўғри келган.\nБрюсселликлар орасида мухлисларга ачинганлар ҳам топилди: улар полицияни марокашликларга терма жамоалари муваффақиятини нишонлашга халақит берганликда айблашган.\nМарокашлик футболчилар жаҳон чемпионатида 1998 йилдан бери биринчи марта иштирок этишадиган бўлишди. Кот-д'Ивуар эса қаторасига 3 та мундиалдаги (2006, 2010, 2014) иштирокидан кейин навбатдагисини ўтказиб юборадиган бўлди.\nЖаҳон чемпионати гуруҳ босқичи учун қуръа ташлаш маросими 1 декабрда Москвада бўлиб ўтади.\nмухлислар Бельгия Марокаш


Саудия Арабистони бепул деб кўрсатаётган умра...\n04.05.2019 14:16 0 5398\nКамина чет элларга кўп саёҳат қилганим учун юртдошларимиз, айниқса ҳаж ва умрани ният қилган биродарларимиз саволга тутишади: «чет элликлар ҳам Саудияга бориш учун биздай йиллаб кутишадими, емай-киймай йиғишадими?» Йўқ, бизчалик эмас. Аксар чет элликлар саёҳатни, кўрмаган жойларини кўришни жуда яхши кўради, аммо бирор сабаб билан Саудияга бора олмаса, Дубайга, Истамбулга, Куала Лумпурга ва ундан нарига боради.\nРасмий маълумотларга кўра, Саудия Арабистони Қироллиги, Ҳаж вазирлиги умра ва ҳаж зиёратларини ташкил этишни махсус лицензияси бор агентлик ва фирмаларга ишониб топширган. Аслида ҳаж ва умра визаси бепулдир. Савол сўрайман деб Саудиянинг Тошкентдаги элчихонасига телефон қилсангиз, нуқул автоовозга тушасиз. Ҳаж вазирлиги веб-сайти эса мана бу ерда.\nКелинг, ҳозир жуда кўпчиликни қизиқтираётган умра зиёратига бориш хусусида гаплашайлик. Ўтган ҳафта расмий манбаларга суяниб, бу ишни ташкиллаштириш ҳозирча туроператорларга ўтказилмайди, деб ёзди «Kun.uz».\nАммо «Daryo.uz»да «Alfa Tour»нинг умрага таклиф этаётгани ҳақида хабар чиқди.\nСавол: Агар турфирмаларга рухсат теккан бўлса, нега кўпчилик кутиб турган бундай муҳим маълумотни расмий доиралар эълон қилмаяпти? Бу тур агентлик маълумотига ишонса бўладими? Агентликка қўнғироқ қилиб сўрадик: барча хизматлар учун олдиндан тўловни амалга ошириш лозим экан. Хўш, туристик агентликларга умрага юбориш учун рухсат тегдими?\nЭнди турагентлик ва ё дин ишлари қўмитаси ёзаётган, таклиф этаётган умра хизматларига боқайлик. Одатда, сафарга чиқаётган одам учта муҳим нарсага эътибор қаратади: виза, билет ва меҳмонхона/тураржой.\nБориб-келиш билети – тахминан 6,5-7 миллион сўм (770-830 доллар). Саудияга тўғридан-тўғри рейс ҳар куни учяпти. Турфирмалар орқали кетилса, «Ҳаво йўллари» учоқларида борса бўладими? Дубай, Деҳли ё Истамбул орқали ҳам чипта нархидаги фарқ жуда катта эмас, ҳатто баъзан арзонроқ.\nВиза – ҳукумат виза харажати деганда нимани назарда тутаётганикин? Аммо туристик агентлик ва умрага боришга ёрдам бермоқчи бўлган «учарлар» виза учун тахминан 500-600 доллар сўрамоқда (виза хизмати ва ё виза учун бундай нарх дунёнинг ҳеч бир мамлакатида мавжуд эмас!). Саудия визани бепул деяпти, аммо турагентликлар ёки ҳукумат қандай виза хизмати ё ҳужжати учун пул олаётгани негадир шаффоф эмас. Масалан, компьютерда ишлашни, тегишли тилни биладиган одам виза анкетасини бемалол ўзи тўлдира олади. Анкета тўлдириб жўнатиш ва тасдиқланган визани эгасига жўнатиш учун шунча пул олиняптими?\nСавол: Саудия Арабистони бепул деб кўрсатаётган умра визаси ва ё виза хизмати учун нарх бизда қандай белгиланяпти?\nМеҳмонхона/тураржой: Ҳукумат ва турфирмалар негадир ҳашаматли тураржой таклиф этяпти. Саудияда ҳамма меҳмонхоналар уч, тўрт ё беш юлдузлими? Оддийроқ, арзонроқ ҳостелда турса бўлмайдими? Менимча, ният-мақсад чин дилдан ибодат ва ҳокисорлик ила муқаддас жойларни зиёрат қилиш бўлса яхши, юлдузли меҳмонхонада роҳатланиш эмас.\nВа ё оддий зиёратчига ўзбек ошпазлари тайёрлаган таомлар, 24 соатлик бепул тиббий хизмат, мамлакатимиз рамзлари туширилган махсус либос, ибодат қўлланмаси, бейжик, замонавий транспортнинг қанчалик кераги бор?\nТиббий суғурта полисини олиш жуда осон, нари борса икки ҳафталик тур учун 50 доллар пул тўлайсиз. Зиёратга борган жойингизда ўша юрт ҳалол таомларидан татиб кўриш қизиқроқ эмасми? Ва ё ҳозир замонавий бўлмаган қандай транспорт бор? Енгил «Фольксваген» ё «BMW»мас, оддий автобус ва арзонроқ такси хизматидан фойдаланса нега бўлмайди? Зиёратга махсус рамз туширилган махсус либосда эмас, айтайлик, ўзимизнинг пахтадан тайёрланган тоза либослар, одмигина оппоқ футболкаларимизни кийса бўлмасми, ё ўзбеклигимизни албатта рамзлар орқали кўрсатиб юришимиз зарурми?\nСаёҳат қилиш тажрибасига эга юртдошларимиз элликбоши ё юзбошисиз мустақил равишда оила аъзолари, дўстлари билан зиёратга отланишига рухсат берилса, бир ҳафталик зиёрат-ибодатга бориш харажати янада қисқарган ва кўпчилик учун анча енгиллик бўлган бўларди.\nХуллас, бу мавзуга қизиққан юртдошларимиз узунқулоқ гапларга эмас, фалон телефон рақамига қўнғироқ қилиб ва ё маълумот марказига бориб, аниқ-тиниқ маълумот ола билишларини, ёрдам таклиф этаётган айрим устакорлар тузоғига тушиб қолмасликларини жудаям истайман. Ўзбекча тагмаъноли «гаплашамиз» ва ё фалон киши билан «келишиб кўринг» деган нарсаларга, рўйхатда олдинроқда турган биродари устидан илгарироққа сакраб ўтишга ҳечам йўл қўймаслик ва ё шароит яратиб бермаслик зарур. Мана бундай маълумотлар эса тез-тез янгиланиб туриши кенг жамоатчиликка фойдалидир.\nДуоларимизга эса «ҳажга бориш насиб қилсин» деган эзгу ният қаторида Аллоҳ яратган бошқа элларга ҳам зиёрат ва саёҳатга боришни қўшсак аъло иш бўларди! Зеро, Яратганнинг барча мулки жуда гўзал, Унинг Ўзи эса нақадар Меҳрибон: қандайдир сабаблар билан ҳаж ва ё умрага боролмасак ҳам, бизни кечиришга Қодир! Ота-онамиз, жигарларимиз, оиламиз, дўст-у бегонага меҳр беришни, силаи раҳмни, қўни-қўшнилар, қийналиб турганлар, беморларимиздан хабар олишни унутмадикми, шояд чин мўмин бўлсак ажабмас. Келаётган Рамазони шариф муборак бўлсин!\nСпорт 14/11, 16:16


Хусусан, “Ўзбекистон овози” газетаси азалдан қишлоқ ва маҳаллаларда шаклланган ҳашар эндиликда мамлакат миқёсига чиққани, бўлиб ўтган ҳашарда 18 миллиондан ортиқ одам иштирок этгани, 22 миллион тупдан зиёд мевали ва манзарали дарахт кўчатлари экилганини ёзди.\nАслида халқ ҳашарга бирор нарса таъма қилиб чиқмайди. Аммо биладиганлар давлат халқнинг шундай қадриятини ҳам таъма объектига айлантириб олганини айтмоқда. Ҳашарнинг ёнига эндиликда “хайрия” сўзи қўшилаётгани бу айтувни тасдиқлайди гўё.\nБундан ташқари, ҳашарга оид ҳисоботлардаги рақамларга ҳам ишониш қийин. Хусусан, ҳашарда қатнашганлар сони аслида шунча одамнинг бир кунлик иш ҳақи “Маҳалла” жамғармаси ҳисобига ўтказиб берилганини англатади.\ndata-title="Ҳашар – “Маҳалла”ни бойитар" data-description="Хусусан, “Ўзбекистон овози” газетаси азалдан қишлоқ ва маҳаллаларда шаклланган ҳашар эндиликда мамлакат миқёсига чиққани, бўлиб ўтган ҳашарда 18 миллиондан ..." data-image="https://eltuz.com/wp-content/uploads/2016/03/rasm954.jpg" data-url="https://eltuz.com/kundalik/79907/" data-services="facebook,odnoklassniki,twitter,telegram" data-counter="ig">\n“Пахтага чиқмаганга газ баллон йўқ!”\nАндижон шаҳрида, маҳалла фаоллари газ баллон бериш ваъдаси билан одамларни пахта теримига жалб қилишмоқда. “Элтуз” мухбирига кўра, Андижон шаҳридаги ...


ЖАҲОНГИР ОРТИҚХЎЖАЕВГА СЕРГЕЛИ АВТОМОБИЛЬ БОЗОРИНИНГ ЯНГИ ЖОЙГА КЎЧИРИЛИШИ ЛОЙИҲАСИ КЎРСАТИЛДИ\nТошкент шаҳар ҳокими вазифасини бажарувчи Жаҳонгир Ортиқхўжаевга Сергели автомобиль бозорининг янги жойга кўчирилиши лойиҳаси кўрсатилди. Бу ҳақда «Podrobno.uz» хабар бермоқда.\n«Мазкур лойиҳанинг асосий сармоядори сифатида «Miratec» компанияси иштирок этмоқда. Унинг директори Дилшодхон Мансурхоновнинг сўзларига кўра, бу лойиҳа кореялик сармоядорлар билан ҳамкорликда амалга оширилиши режалаштирилмоқда. Бу Жаҳонгир Ортиқхўжаевда қизиқиш уйғотган. Яқин вақтлар ичида инвестор молиявий ҳисоб-китоблар бўйича маълумот бериши лозим», — дея таъкидлади ҳокимлик қошидаги жамоатчилик кенгаши вакили.\nАввалроқ, Тошкентдаги йирик Сергели автомобил бозорининг янги манзилга кўчирилиши ҳақида хабарлар тарқатилганди, аммо унинг айнан қаерга кўчирилиши ҳақида аниқ маълумот берилмаганди. Мутасаддилар автомобил бозорини айнан Сергели туманида сақлаб қолишга ҳаракат қилишаётгани аниқ бўлди.\n«Мен бу бозор туманимиз ҳудудида қолишини истардим. Фақат бунинг учун транспорт ҳаракатига халақит қилмайдиган янги жой топишимиз зарур. Бизда Тошкент ҳалқа йўли атрофида бундай жойлар бор. Бу бозор маҳаллий бюджетни тўлдирувчи яхши манба ҳисобланади. Ундан туман ғазнасига йилига 11 миллиард сўм тушади. Биз бу тушумни йўқотишни истамаймиз», — деган Сергели тумани ҳокими Нозим Ҳусанов.


ЎзА - Муносиблик масъулияти\n06.03.2017 16:12 Чоп этиш версияси\nДилноза Раҳматова каноэда эшкак эшиш бўйича Ўзбекистон, Осиё, жаҳон чемпионатларининг кўп карра совриндори. Ўзбекистон давлат жисмоний тарбия институтида таҳсил олаётган Дилноза 2017 йилда Зулфия номидаги Давлат мукофотига муносиб топилганини мамлакатимизда ёшларга кўрсатилаётган чексиз меҳр-эътибордан деб билади.\nЎзбекистон Республикаси Халқ таълими вазирлигида Зулфия номидаги Давлат мукофотига 2017 йилда сазовор бўлган қизлар иштирокида маърифий тадбир бўлиб ўтди. Ўзбекистон Хотин-қизлар қўмитаси билан ҳамкорликда ташкил этилган тадбирга турли вазирлик ва идоралар, ижодий ва жамоат ташкилотларининг вакиллари, ўқитувчилар, фаол хотин-қизлар, талаба-ёшлар таклиф этилди.\nИштирокчилар пойтахтимиздаги Ўзбекистон халқ шоири Зулфия ҳайкали пойига гуллар қўйди.\nЎзбекистон Республикаси халқ таълими вазири У.Иноятов, Ўрта махсус, касб-ҳунар таълими маркази директорининг ўринбосари З.Худойбердиев ва бошқалар Биринчи Президентимиз Ислом Каримов ташаббуси билан таъсис этилган Зулфия номидаги Давлат мукофоти истеъдодли қизлар сафини тобора кенгайтириш, уларнинг эзгу орзуларини юзага чиқаришда муҳим омил бўлаётганини таъкидлади.\nДавлатимиз раҳбари Шавкат Мирзиёев томонидан хотин-қизларга алоҳида ғамхўрлик кўрсатиш, айниқса, ўсмир қизлар саломатлигини асраш, миллатимиз генофондини соғломлаштириш, ёшларнинг маънавий-ахлоқий тарбиясига оид ишларни такомиллаштириш, таълим сифатини тубдан яхшилаш борасидаги саъй-ҳаракатлар юртимизнинг миллионлаб оналари томонидан қўллаб-қувватланмоқда.\n– Ардоқли шоирамиз номидаги Давлат мукофотига сазовор бўлиш ҳар бир қизнинг орзуси, – дейди Зулфия номидаги Давлат мукофотининг 2017 йилги соҳибаси, Қорақалпоғистон Республикаси Тўрткўл тиббиёт коллежи ўқувчиси Гўзал Отажонова. – Инсон қайси касбни танламасин, унинг етук маънавиятли, теран тафаккурли шахс бўлиб камолга етишида адабиётнинг ўрни беқиёсдир. Юртимизда ёшларга кўрсатилаётган улкан эътибор самарасида ҳамда шеъриятга меҳрим боис мен ҳам адабиётга доир бир қатор ижодий лойиҳалар, танловларда қатнашдим. Илк машқларим китоб ҳолида чоп этилди.\nТадбирда сўзга чиққан Зулфия издошлари мамлакатимизда ёш авлод камолотига кўрсатилаётган чексиз меҳр-ғамхўрлик учун давлатимиз раҳбарига миннатдорлик билдирди.\nУчрашувда Ватанни, истиқлолни, тинч ва осойишта кунларимизни, ёшлар камолоти ва истиқболи йўлидаги эътиборни тараннум этувчи шеър ва куй-қўшиқлар янгради.


90 ёшли қиролича набираси Уильям фойдасига тахтдан воз кечадими? - 4 Мая 2016 - www.SheJoT.CoM\nГлавная » 2016 » Май » 4 » 90 ёшли қиролича набираси Уильям фойдасига тахтдан воз кечадими?\n90 ёшли қиролича набираси Уильям фойдасига тахтдан воз кечадими?\nБуюк Британия ва Шимолий Ирландия бирлашган қироллиги сайёрамиздаги энг нуфузли ҳукмрон сулолалардан саналади. Айни пайтда мамлакат қироличаси Ер юзидаги энг кекса монарх, энг узоқ муддат тахт тепасида турган монарх, айни пайтга қадар истеъфога чиқмаган иккинчи Жаҳон уруши иштирокчиси сифатида рекорд ўрнатиб келмоқда.\n1952 йилдан бери Британия тожини бошидан қўймай келаётган Елизавета Иккинчи яқинда 90 ёшни қарши олади. Виндзорлар сулоласининг ҳукмрон вакили саналган Елизавета Иккинчи Британия ҳамдўстлигининг ҳам раҳбари саналади. Британия қонунларига кўра, қироличадан сўнг тахт унинг катта ўғли шаҳзода Чарльзга қолиши лозим. 68 ёшли шаҳзода қирол мақомини олиши учун эса, қиролича вафот этиши ёки ўз розилиги билан тахтдан воз кечиши керак бўлади.\nКейинги пайтларда интернет тармоғида қироличанинг тахтдан воз кечиши ҳақидаги шов-шувлар яна жонланиб қолди. Бу галги шов-шувларга ишонадиган бўлсак, қиролича тахтни ўғли Чарльзга эмас, балки шажара бўйича кейинги тахт вориси шаҳзода Уильямга қолдирмоқчи.\nЭслатиб ўтамиз, Уильям 1982 йил 21 июнда шаҳзода Чарльз ва малика Диананинг оиласида таваллуд топган. 2010 йилда севгилиси Кейт Миддлтон билан оила қурган. Айни пайтда уларнинг Жорж ва Шарлотта исмлари фарзандлари бор. Қонун бўйича шаҳзода Уильям отасидан сўнг тахтга ўтириши мумкин бўлган валиаҳд саналади. Маълумотларга қараганда, айни пайтда мамлакатда шаҳзода Уильям ва Кейт Миддлтоннинг нуфузи отаси ва ўгай онаси Камилла Паркер Боуллзникига қараганда анча юқори.\nМаълумки, шаҳзода Чарльз ўзининг марҳум рафиқаси Диана Спенсер билан 1980 йилда танишиб, орадан бир йил ўтиб, оила қуришган. Бу никоҳдан уларнинг икки ўғли Уильям ва Гарри дунёга келганди. Бироқ, орадан кўп ўтмай эр-хотин орасига совуқлик тушади. 1992 йилдан бошлаб улар алоҳида яшай бошлашади, 1996 йилда эса, бутунлай ажрашишади. 1997 йил 31 августда, парижда малика Диана ва араб миллиардерининг ўғли Доди ал-Файёд билан бирга автоҳалокатга учрайди. Малика ўз вақтида шифохонага етказилганига қарамай, вафот этади.\n2005 йилда шаҳзода Чарльз ўзининг собиқ севгилиси (Дианага уйгангунига қадар) Камилла Паркер Боуллз билан оила қуради. Айни пайтга қадар уларнинг никоҳидан фарзанд дунёга келмаган.\nҚиролича ўғлининг малика Дианага уйланишига қарши бўлганидек, унинг иккинчи никоҳига ҳам унчалик рўйхушлик бермаганди. Ўз навбатида набираси Уильям ва Кейтнинг никоҳига ҳам даставвал қарши чиққан. Кейтнинг ахлоқи, оммага ўта очиқ кийимларда кўриниш бериши бир неча бор "зоти олиялари”нинг ғазабига сабаб бўлган. Шунга қарамай, ёш оила олти йилдан бери аҳил ва бахтли яшаб келишмоқда. Дарвоқе улар яқинда Ҳиндистон ва Бутан давлатлари бўйлаб саёҳатдан қайтиб келишди.\nХўш, нима сабабдан қиролича тахтни набирасига қолдирмоқчи? Аслида қиролича бир неча йилдирки тахтдан воз кечиши ҳақда бот-бот гапириб келади. Бироқ, у ҳамон дунёдаги энг машҳур ва қудратли қиролликнинг раҳбари сифатида мамлакатни бошқармоқда.\nАмериканинг машҳур Globe журнали Букингем саройидаги норасмий манбаларга таяниб, маълумот беришича, қиролича Елизавета II ўз ёрдамчиларига мазкур қарорини амалга ошириш учун тегишли ҳужжатлар тўплаш ҳақида кўрсатма берган. Аммо, Букингем саройининг расмий манбаларида ҳозирча бу хусусда аниқ маълумот йўқ. Гап-сўзларга қараганда, қиролича ўзини набираси олдида ҳамон айбдор сезади ва шаҳзода Уильямнинг тож кийиш маросими унинг онаси автоҳалокатга учраган куни, аниқроғи 2016 йилнинг 31 августида ўтказилиши мумкин.\nМанбаларнинг шаҳодатига кўра, қиролича бу ҳақда шахсан Уильям ва Кейтга уларнинг Ҳиндистонга сафар қилишларидан олдинроқ маълум қилган.\n"Шаҳзода Уильям ва герцогиня Кейт Мидлтон бу янгиликдан ўзларини йўқотиб қўйишган. Улар ҳали бу воқеага тайёр эмасликларини билдиришган. Улар ҳозир асосий вақтларини фарзандлар тарбиясига қаратишлари лозим, шу боис давлат ишлари билан шуғулланиш учун уларнинг вақти ҳам, имконияти ҳам йўқ. Аммо, қиролича ўз фикрида қатъий туриб оладиган бўлса, улар ҳам бу қарорга ҳурмат ила бош эгишдан бошқа чора тополмайдилар” деб ёзади мазкур журнал муаллифи.\nМишмишларга кўра, қиролича тўнғич ўғли ва унинг рафиқаси билан боғлиқ турли гап-сўзлар, можаролардан чарчаган. Қолаверса, у ўғли Чарльзнинг сиёсий иқтидорини тўлақонли деб билмайди ва унинг тимсолида ҳақиқий қиролни кўролмаслигини бир неча бор ошкор этган. Қироличанинг фикрича мамлакатни кучли, иродали, ўзига ишонадиган инсон бошқариши лозим.\nҚироличанинг бу тахлит кескин қарор чиқаришига ўғли ва келини билан боғлиқ янги можаронинг юзага келиши сабаб бўлган. Хабарларга кўра, жорий йил апрель ойининг бошларида австралиялик тадбиркор Саймон Доранте-Дэй ўзини Чарльз ва Камилланинг никоҳсиз туғилган ўғли деб эълон қилади. Доранте ўзининг 50 ёшлик юбилейи асносида боқиб олган бувиси ва бувиси бир пайтлар Букингем саройида ишлагани, эллик йил илгари қиролича ва унинг турмуш ўртоғи Филипп уларга яширинча янги туғилган чақалоқни тарбиялаб вояга етказиш учун топширганини маълум қилган. "Ана шу ўша чақалоқ ҳозир қаршингизда турибди” дея тантанавор эълон қилганди Саймон. Бу фикрини исботлатиш учун қироллик оиласи вакиллари – Чарльз ва Камилладан ДНК текширувчидан ўтишларини талаб қилади.\nҲар қалай Қиролича учун ҳар хил шубҳали шахсларнинг "четдан келиб тўрга даъво қилиши” ташвиш уйғотган, шу боис тахтни тинчгина "эгаси”га топшириб қўйишга қарор қилган бўлиши мумкин.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 433 | Добавил: iphone | Рейтинг: 0.0/0


Рамазон ойида Янги Зеландия масжидларида хавфсизлик кучайтирилади - Hidoyat.uz\nАсосий саҳифа Янгиликлар Дунё янгиликлари Рамазон ойида Янги Зеландия масжидларида хавфсизлик кучайтирилади\nЯнги Зеландияда Рамазон ойида хавфсизлик чоралари кучайтирилади. Бу ҳақда Янги Зеландия Исломий Уюшмалар Федерацияси (FİANZ) раҳбари Мустафо Фaруқ маълум қилди, деб хабар бермоқда Azon.uz нашри.\nУнинг сўзларига кўра, хавфсизликни кучайтириш бўйича чора-тадбирлар доирасида ифторликлар масжидларда ўтказилмайди.\nFİANZ раҳбари, Янги Зеландия полициясига, муқаддас Рамазон ойи мобайнида масжидларда хавфсизликни таъминлаш ҳаракатлари учун унга ташаккур билдирди.\nБундан ташқари, Янги Зеландия масжидларида турли дин вакиллари Ислом дини ҳақида гапирадиган “Очиқ эшиклар куни” июнга қолдирилади.\nМамлакатимизда қайси китобларга талаб юқори?


7 июнь, 2021, 20:25\nКўргазмали жангдан сўнг фикрлар.\nБугун, Америка Қўшма Штатларининг Флорида штатидаги "Hard Rock Stadium" аренасида 5 вазн тоифасида собиқ жаҳон чемпиони ҳисобланган Флойд Мейвезер (50-0, 27КО) You Tube блогер Логан Полга қарши кўргазмали жангда иштирок этди.\nҚоидаларга биноан ғолиб фақат нокаут қайд этилса аниқланиши мумкин бўлиб, агар жанг тўлиқ давом этса, натижа эълон қилинмаслиги белгиланди. Шунингдек, баҳсни баҳолаш учун ҳакамлар ҳам қўйилмаган эди.\nТўқнашув тўлиқ 8 раунд давом этди ва ғолиб номи аниқланмади. Кўпчилик Полнинг нокаут ҳолатига тушишини кутган бўлса-да, Мейвезер буни уддалай олмагани муҳлисларнинг танқидига ҳам сабаб бўлди.\n26 ёшли Логан Пол 2019 йилда бир маротаба профессионал боксда бошқа бир KSI номи билан машҳур блогер билан учрашиб, очколар ҳисобида мағлуб бўлган.\n44 ёшли Мейвезер 2017 йил август ойида Конор Макгрегор устидан ғалаба қозониб, ўз фаолиятини якунлаган.\nПолнинг вазни Мейвезер билан таққослаганда 15 кг фарқ қилиб, бўйи ҳам анча узун эди.\nЖангнинг дастлабки 3-раундигача Пол гавда устунлигидан фойдаланиб, Флойдга босим уюштирди. Иккинчи қисмда эса жисмоний ҳолат яхши эмаслиги маълум бўлиб қолди. Энди Флойд биринчи рақамли бўлиб ишлади. Пол эса асосан клинчларда жон сақлашга ҳаракат қилди.\n"Мен бундан завқ олдим. Энди 21 ёш эмаслигимни англашингиз керак. Лекин у каби ёш йигитлар билан танани қиздириб олиш ва ўз маҳоратимни синовдан ўтказиш яхши деб ўйлайман. У ёш ва мен ўйлаганимдан кўра кучлироқ экан. Полда тажриба бўлмаса ҳам, ўз вазн ва гавда устунлигидан яхши фойдалана олди. У бу кечада мени "боғлаш"ни уддалади", - дейди Мейвезер Show Time каналига берган интервьюсида.\nЛоган Пол ҳам ўз навбатида кўпчиликнинг эътиборини жалб қилувчи фикрларни билдирди.\n"Менга бирон нарсани имконсиз деб айтишларини ортиқ ҳоҳламайман. Бунинг исботи мен барча вақтларнинг энг кучлиси билан жанг қилиб, таҳминлар хато эканини исботладим. Бу менинг ҳаётимдаги энг унутилмас лаҳзалар", - деб фикр билдирди Логан Пол.\nПолларнинг кичиги Жек ҳам бокс муҳлисларига жуда яхши таниш. У фаолияти давомида 3 маротаба бокс қоидалари бўйича рингга кўтарилиб, барчасида ғалаба қозонди. Энди у 28 август куни UFC собиқ чемпиони Тайрон Вудли тўсиғидан ўтишга ҳаракат қилиб кўради.\nBoxingscene.com материали асосида Жалол Ахмедов тайёрлади\nМейвезер блогерни нокаут қила олмаган жангдан фото галереяни томоша қилинг


Чемпионат 27.07.2020 16:42\nРақамли иқтисодиёт учун кадрлар тайёрлаш ҳар бир олий ўқув юрти учун устувор йўналишга айланиши зарур. Рақамли трансформация соҳасидаги экспертлар фикрича, ёш мутахассисларни ўтган аср усуллари, дарсликлари ва қўлланмалари асосида ўқитиш уларнинг ривожланишини сустлаштириб, фойдадан кўра кўпроқ зарар етказиши мумкин.\nБанк-молия академияси янги ўқув йилида “Молия ва молия технологиялари” мутахассислигини жорий этмоқда. Мазкур мутахассислик бўйича банк ва молия хизматларини рақамлаштириш соҳасида лойиҳа раҳбарлари ўқитилади. Ушбу мутахассислар туфайли янги мобиль иловалар ва онлайн-сервислар оммалашади.\nМагистратурада таълим олиш учун муносиб номзодларни танлаш мақсадида Академия ёшга, базавий таълим ва соҳа бўйича иш тажрибага доир чекловларни бекор қилди. Бу ўринда энди ахборот технологиялар ва математика соҳасида базавий маълумотга эга мутахассислар афзал кўрилади.\n“Академияга қабул Кейс-чемпионат шаклида бўлиб ўтмоқда. Биз ҳар куни танловда иштирок этиш учун юзлаб аризалар олмоқдамиз, номзодларнинг қизиқиши жуда катта, чунки Ўзбекистонда магистратурага қабул илк бор бундай усулда ташкил этилмоқда”, - деди Банк-молия академияси проректори в.в.б., иқтисод фанлари доктори Зафар Бердиназаров.\nАйнан Очиқ Кейс-чемпионат иштирокчилари учун Академия раҳбарияти АҚШ, Қозоғистон, Миср, Россия, Оман ва бошқа мамлакатлардан бой амалий тажрибага эга экспертларни жалб қилди.\nКейс-чемпионат давомида иштирокчилар қуйидаги долзарб масалалар бўйича ўз ечимларини таклиф этади:\n- 2030 йилдаги молия ташкилотлари ва банклар ҳақида тасаввур;\n- иқтисодий ўсишни таъминлаш ва инфляцияни пасайтириш усуллари;\n- капитал бозори ҳажмини ЯИМнинг 10 фоизигача ошириш йўллари;\n- солиқ тизимини тубдан қайта кўриб чиқиш;\n- пандемия шароитида иқтисодий ўсишни таъминлаш;\nФақат биринчи ҳафта давомида Банк-молия академияси сайтида (qabul.bfa.uz) 700 дан зиёд номзодлар рўйхатдан ўтди. Уларнинг айримлари билан танишамиз:\nСарваржон Мизробов, Навоий тоғ-металлургия институти битирувчиси, Академияда яратилган имкониятлардан фойдаланмоқда, ўз билим ва иқтидорини намоён этишни ўз олдига мақсад қилиб қўйган.\nИслам Исканов, Тошкентдан, Asia Alliance Bank мутахассиси, Тошкент молия институти битирувчиси: “Академияда иқтидорли ёшлар учун барча шароитлар яратилган, шу боис мен Кейс-чемпионатда юқори кўрсаткичларга эришиш учун барча куч ва салоҳиятимни ишга соламан”.\nАвезжон Абдуллоев, Бухоро давлат университети 3-босқич талабаси: “Мен Хитой, Туркия, Қозоғистон, БАА каби хорижий мамлакатларда малака оширганман ва ҳозирда таълим олишни давом эттирмоқдаман. Илк Кейс-чемпионат ҳақида эшитганимда, унда иштирок этишга қарор қилдим. Мақсадим – Банк-молия академиясида яратилган имкониятлардан фойдаланиш ва мамлакатимиз иқтисодиёти ривожига ҳисса қўшишдир”.\n«Банк-молия академиясида ишга янгича ёндашувлар энг сара иш берувчилар эътиборини жалб қилмоқда. Агробанк, Миллий банк, Асака банк, Ҳамкорбанк ва Капиталбанк магистратурада ўқиш учун ўз грантларини ажратишга тайёр эканлигини билдирди, давлат органлари ходимлари кейс-чемпионатда ғолиб бўлиб, давлат таълим грантини қўлга киритиши мумкин» - деди Академия кафедра мудири, иқтисод фанлари доктори Фозлиддин Аллаяров.\nБанк-молия академияси Ўзсаноатқурилишбанк билан ҳамкорликда барча номзодларга омад тилаган ҳолда Кейс-чемпионатга рўйхатдан ўтиш 2020 йил 1 августга қадар очиқ эканлигини эслатиб ўтади.


«Ўзбекистон ҳаво йўллари» МАК «Чегара билмас...\n15.09.2018 17:39 0 4722\nМамлакатимиз тарихида илк бор «Марказий Осиё халқаро транспорт йўлаклари тизимида: стратегик истиқболлар ва фойдаланилмаган имкониятлар» мавзуида юксак даражада ўтказиладиган биринчи халқаро транспорт конференцияси арафасида фуқаро авиацияси соҳасида эришилган натижа ва ютуқларга тўхталиб ўтмоқчимиз.\nСўнгги йиллар «Ўзбекистон ҳаво йўллари» Миллий авиакомпанияси ривожида энг самарали давр бўлди. Айниқса, авиакомпания флоти замонавий ва шинам Dreamliner самолётлари билан тўлдирилганлигини алоҳида таъкидлаш жоиз.\nМазкур янги авлод самолётларининг келтирилиши МАК авиапаркини модернезация қилиш дастурига мувофиқ «Boeing» корпорацияси билан олтита Boeing 787 Dreamliner ҳаво кемаларини олиш юзасидан имзоланган шартнома асосида амалга оширилмоқда.\nҲозирда учта «Орзу лайнери» МАК белгиси остида йўловчиларни Европа, Америка ва Осиё давлатларига етказиб, ҳаво кенгликларини забт этмоқда.\nШу ўринда компания томонидан 2017 йилда 2,7 миллион йўловчи ўз манзилига етказилган бўлса, 36 минг тонна юк ташилганлигини қайд этиб ўтиш зарур. Улар орасидан 187 минг йўловчи ва 23 минг тонна юк транзит кўринишга эга. 2018-2019 йилларда эса бу кўрсаткични, яъни йўловчилар ташишни 3-3,5 миллионга, юк ташишни эса 40-48 минг тоннага етказиш режалаштирилган. Ҳаво кемаларининг умумий сони 25 тани ташкил этади. Келгуси йилларда уларнинг сонини яна 5 тага кўпайтириш мўлжалланган. Бугунги кунда «Ўзбекистон ҳаво йўллари» МАК самолетлари 40 та йўналиш бўйича ўз хизматини кўрсатиб келмоқда. Компанияда 11 та аэропортлар фаолият кўрсатмоқда.\nЕр усти хизматларини такомиллаштириш борасида тўхталадиган бўлсак, жорий йилнинг июнь ойида Ислом Каримов Каримов «Тошкент» халқаро аэропортида янги учиб келиш терминали ишга туширилди. Мазкур терминал халқаро авиайўналишлар йўловчиларига мўлжалланган бўлиб, уларга тезкор ва сифатли хизмат кўрсатишни яхшилашда сезиларли натижаларни кўрсатди. Бунга мамлакатга киришда зарурий текширув жараёнидан ўтиш вақтини максимал даражада қисқартирувчи замонавий ускуналар ҳисобига эришилди.\nАлбатта, тезкорлик ва қулайлик асосий мезонлардан ҳисобланади, бироқ хавфсизлик улардан устун туради. Хавфсиз парвозларни эса, техник жиҳозланганликка қарамасдан, юқори малакали мутахассисларсиз тасаввур қилиш қийин. Айнан профессионал даражадаги мутахассисларни тайёрлаш учун ўтган йилнинг июнь ойида МАК Ўқув-машқ марказининг Тренажёр марказида Boeing 767 янги авиацион тренажёрининг эксплуатацияси бошланди. Мазкур тренажёр нафақат Ўзбекистоннинг, балки хорижий авиаташувчилар учув экипажларининг тренажёр тайёргарлигини амалга ошириш имконини бермоқда.\n«Ўзбекистон ҳаво йўллари» Миллий авиакомпанияси кўрсатилаётган хизматлар сифатини янада яхшилаш борасида авиация соҳасидаги турли халқаро ташкилот ва компаниялар билан фаол ҳамкорлик қилиш сиёсатини илгари сурмоқда. Ушбу сиёсат доирасида Коференцияда ўтказиладиган «Марказий Осиёда ҳаво транспортини ривожлантиришнинг долзарб масалалари» мавзусидаги шўъба йиғилиш давомида халқаро экспертлар билан авиация хизматларининг ўзаро ҳамкорлигини муҳокама қилиш ва йўлга қўйиш режалаштирилмоқда. Шунингдек, Миллий авиакомпания ва IATA Халқаро ҳаво транспорти ассоцияциясининг ҳамкорликдаги ҳаракатлар Режаси имзоланиши кутилмоқда. Мазкур режага Тошкент шаҳри аэропортида йўловчиларга хизмат кўрсатишда замонавий стандарт ва технологияларни жорий этиш, «Навоий» халқаро интермодал логистика маркази орқали юк ташувларини ривожлантириш ва ҳаво кенглигини муқобиллаштириш каби тадбирлар киритилади.\nБу кунга қадар салмоқли ишлар амалга оширилди, бироқ бажарилиши лозим бўлган вазифалар ҳали олдинда. Ишонамизки, кўрилган чоралар ва ишга солинган имкониятлар «Ўзбекистон ҳаво йўллари» Миллий авиакомпанияси томонидан шўъба йиғилишида илгари суриладиган «Чегара билмас Марказий Осиё» ғоясини оқлаш ва барча сарҳадларни забт этиш имконини беради.\nмиллий авиакомпания чегара билмас марказий осиё\nҲодиса 06/07, 16:59\nМиллий авиакомпания Москвага авиачипталар нархини сезиларли даражада камайтирмоқчи


ХВЖ Тожикистонга $300 млн имтиёзли кредит ажратишга шошмаяпти\nХалқаро Валюта жамғармаси ҳукумат иқтисодий соҳада қатор ислоҳотлар ўтказиш талаби билан Тожикистонни қўллаб-қувватлаш мақсадида янги дастурларни тақдим қилишга тайёрлигини билдирди.\nХВЖ томонидан 9 октябрда тарқатилган хабарда таъкидланишича, ТР ҳукуматининг илтимосига кўра,11-26 сентябрь кунлари Душанбега Паджама Ханделвал бошчилигида халқаро молия институтининг миссияси ташриф буюрди. Сафар якунлари бўйича Паджама Ханделвал банк тизимида омонатчилар ишончини қайтариш масаласида Тожикистон ҳукумати томонидан кўрилаётган чораларни табриклади. «Бироқ 2016 йилги молия сектори Дастурига берилган баҳо масаласидаги тавсияларни бажариш борасида янада кўпроқ ишларни қилиш керак», – дейди Хандедвал.\nУнинг сўзларига қараганда, иккита муаммоли банкнинг инқироздан чиқиб кетиши учун кескин ҳаракатларни амалга ошириш керак. У қандай чоралар кўрилиши лозимлигини ойдинлаштирмади, бироқ хабардор манба ХВЖ Тожикистондан «Точиксодиротбанк» ва «Агроинвестбанк»ни касодга учрашини эълон қилинишини талаб қилаётганини таъкидлади.\nТожикистон ҳукуматининг иқтисодий блокининг вакили бу талабни бажариб бўлмаслигини айтди, чунки мазкур иккита банкнинг кўплаб омонатчилари бор, агар кредит муассасалари банкрот деб эълон қилингудек бўлса, у ҳолда аҳолининг омонатлари савол остида қолади.\n"ХВЖ Тожикистондаги ислоҳотлар дастурларини молиялашга тайёр. Айрим деталларни ойдинлаштириш керак", - дейди Ханделвал.\nЭслатиб ўтамиз, янги дастурлар доирасида кредит ажратиш бўйича Тожикистон ва ХВЖ ўртасида музокаралар 2015 йил кузида бошланган эди. Республика ҳукумати $300 млн. миқдорида имтиёзли кредит олмоқчи. Аввалги уч йиллик дастурнинг муддати 2012 йил июлида тугаган эди, ўшанда ХВЖ Тожикистонга имтиёзли $160 млн.дан ортиқ кредит берган эди. Орадан бир неча ой ўтиб Тожикистон раҳбарияти Жамғармага мурожаат қилиб мамлакатга молиявий ёрдам кўрсатиш мақсадида янги дастур қабул қилиш имкониятларини кўриб чиқишни илтимос қилган эди. ХВЖ вакиллари ўшанда яқин ойларда навбатдаги уч йиллик дастур юзасидан келишувга эришиш мумкинлигини айтишган эди. Бироқ музокаралар кутилган натижаларни бермади.